title: Vesipoika

text: Vesipoika () on nimi kahdelle eri DC Comicsin kustantamalle sarjakuvasankarille, jonka loivat alun perin Robert Bernstein ja Ramona Fradon. Se teki ensi esiintymisensä vuonna 1960 "Adventure Comics" -sarjakuvalehden numerossa 269. Vesipoika tunnetaan Vesimiehen apurina, sekä seikkailuistaan Teinititaaneissa.


title: Vesipoika

text: "Pääartikkeli: Garth"


title: Vesipoika

text: Alkuperäinen Vesipoika Garth jätettiin nuorena kuolemaan muinaisten Atlantiksen taikauskojen ja ennustuksien pelossa. Hän kuitenkin selvisi hylkäyksestä huolimatta ja kehittyi supersankariksi ja otti nimekseen Vesipoika, joka oli myös Teinititaanien yksi perustajajäsenistä. Se seikkaili pitkään Vesimiehen apurina, kunnes aikuisiän myötä hän otti uudeksi nimekseen Tempest. Tämän myötä Garth seikkaili usein yksin ja toimi osa-aikaisena Teinititaanien jäsenenä.


title: Vesipoika

text: Toinen Vesipoika Hyde on afroamerikkalainen Silver Citystä, New Mexicosta kotoisin oleva opiskelija. Hänen vanhempansa opetettivat poikaa nuoresta iästä lähtien pelkäämään vettä. He eivät halunneet Hyden menevän veden lähelle, koska hänen biologiset vanhemmat voisivat löytää hänet. Lisäksi Hyde kokisi suuria muutoksia astuessaan veteen. Hyde piti salaisuuttaan piilossa vuosia ja valehteli tyttöystävälleen pelkäävänsä hukkumista.


title: Vesipoika

text: Garth teki Vesipoikana ensiesiintymisensä The Superman/Aquaman Hour of Adventure -animaatiossa vuonna 1967, jonka jaksot esitettiin myöhemmin myös Vesimiehen omassa animaatiossa vuosina 1968-1970.


title: Vesipoika

text: Garthin versio esiintyi toisen kerran vuonna 2003 "Teen Titans" -animaatiossa, jossa hänen ensiesiintymisensä oli sarjan 8. jaksossa, jossa se jahtasi Atlantisin pahinta rikollista Tridentiä. Myöhemmin hän perusti Bumblebeen, Speedyn ja Más y Menos veljesten kanssa Teinititaanien sisar ryhmän Teen Titans East.


title: Vesipoika

text: Garth esiintyi kolmannen kerran Vesipoikana televisiossa "Batman – pelottomat" -sarjan jaksossa "Sidekicks Assemble!", jossa hahmon äänenä toimi Zack Shada. Se taisteli jaksossa Robinin ja Speedyn kanssa Ra’s al Ghulia vastaan.


title: Vesipoika

text: Jackson Hyden versio Vesipojasta esiintyy vuoden 2010 "Young Justice" -sarjassa, jossa se toimii ryhmänjohtajana. Hahmon äänenä toimii Khary Payton.


title: Live at the Fillmore – February 1969

text: Live at the Fillmore – February 1969 on yhdysvaltalaisen The Byrds -yhtyeen helmikuussa 2000 julkaistu livealbumi, joka on nimensä mukaisesti äänitetty The Fillmoressa, San Franciscossa helmikuussa 1969. Konsertti järjestettiin alle viikko sen jälkeen, kun yhtyeen uusin albumi "Dr. Byrds & Mr. Hyde" oli julkaistu.


title: Avro Canada C-102 Jetliner

text: Avro Canada C-102 Jetliner oli Avro Canadan valmistama suihkumatkustajakone. Se suoritti ensilentonsa 10. elokuuta 1949 ensimmäisenä suihkumatkustajakoneena Pohjois-Amerikassa. Brittiläinen de Havilland Comet oli lentänyt noin kaksi viikkoa aiemmin. Vaikka kone herätti mielenkiintoa Yhdysvalloissa, se ei koskaan päässyt sarjatuotantoon, sillä Kanadan hallitus määräsi Avron keskittymään Avro Canada CF-100 Canuck -hävittäjän kehitykseen. Ainoan rakennetun koneyksilön keulaosa on nähtävillä Canada Aviation and Space Museumissa. Muu osa koneesta myytiin romuksi tilanpuutteen takia.


title: Appearances: Book 1

text: Appearances: Book 1 on yhdysvaltalaisen rap-artisti Brotha Lynch Hungin kokoelmalevy. Se julkaistiin 19. tammikuuta 2002 Black Market Recordsin kautta.


title: Appearances: Book 1

text: Kokoelmaa on kritisoitu täysin bootleg julkaisuksi. Albumin kaikki kappaleet ovat muiden artistien levyiltä, jossa Lynch on ollut mukana.


title: Landing Gear

text: Landing Gear on Devin the Duden viides studioalbumi, joka julkaistiin 7. lokakuuta 2008.


title: Landing Gear

text: Albumi debytoi Yhdysvalloissa Billboard 200 -listan sijalla 47.


title: Burroughs

text: Burroughs voi viitata seuraaviin:


title: Burroughs (kraatteri)

text: Burroughs suurikokoinen kraatteri Marsissa, jonka sijainti on leveyspiirillä 72.5S, pituuspiirillä 243.1W, ja sen halkaisija on 112,69 km. Se on nimetty yhdysvaltalaisen kirjailijan Edgar Rice Burroughsin mukaan, joka kirjoitti romaaneja, joiden tapahtumat sijoittuvat planeetalle.


title: Green Spot

text: Green Spot on suomalainen webhotelli ja kirjankustantamo. Kustantamon ensimmäinen julkaisu, Michael Pollanin "Halun kasvioppi", ilmestyi 2002.


title: Michael Pollan

text: Michael Pollan (s. 6. helmikuuta 1955) on yhdysvaltalainen kirjailija, toimittaja, aktivisti sekä tiede- ja ympäristöjournalismin professori Kalifornian yliopistossa Berkeleyssä. Hänet tunnetaan kirjoittamistaan ruokaa, ruokakulttuuria ja ruoantuotantoa kuvaavista lehtiartikkeleista ja kirjoista. Pollan on kritisoinut ruoan teollista tuotantoa, ruokakulttuurin muuttumista epäterveelliseksi sekä tuotantoeläinten kohtelua.


title: Michael Pollan

text: Pollanin pääteoksena voidaan pitää kirjaa "The Omnivore's Dilemma: A Natural History of Four Meals" (2006, "Sekasyöjän pulma: neljän aterian luonnonhistoria", ei suomennettu), jonka The New York Times ja The Washington Post valitsivat vuoden 2006 kymmenen parhaan kirjan joukkoon.


title: Michael Pollan

text: Kirjassa Pollan kuvaa Yhdysvaltojen ruokakulttuuria ja ruoantuotantojärjestelmää vertaamalla teollista ruoantuotantoa, esiteollisia omavaraisia viljelysmenetelmiä hyödyntävää pientilatuotantoa sekä metsästäjä-keräilijäkulttuuria. Hän käyttää aineistona ruoka-alan toimijoiden haastatteluja ja omakohtaisia kokemuksiaan tilavierailuista perheaterioihin. Hän kritisoi voimakkaasti muun muassa amerikkalaisen ruokakulttuurin muutosta pikaruokapainotteiseksi, ruoantuotantojärjestelmän teollistumista ja etääntymistä esiteollisen ajan tuotantotavoista, eläinten kohtelua teollisessa ruoantuotantoketjussa sekä maissin ja soijan tuotannon tukemista ja niistä valmistettujen tuotteiden, kuten maissisiirapin, runsasta käyttöä teollisesti valmistetuissa elintarvikkeissa. Pollan esittää teollisen ruoantuotannon tilalle paikallista pientilatuotantoa, joka takaa, että kuluttaja voi halutessaan valvoa ruokansa tuotantoa.


title: Michael Pollan

text: Kirjassaan "Oikean ruoan puolesta" (2008) Pollan puolustaa tavallista ruokaa ja arvostelee teollista ruokaa, nutritionismia sekä ruokatiedettä, joka hänen mukaansa hukkaa yksittäisiin ravintoaineisiin keskittyessään käsityksen siitä, mikä on oikeaa ruokaa. Pollanin mukaan ihmisten vääristynyt suhde ruokaan aiheuttaa nykyajan länsimaisen sairaus- ja lihavuusepidemian.


title: Michael Pollan

text: Pollanille on myönnetty lukuisia journalistisia palkintoja, kuten James Beard Award vuoden 2003 parhaasta ruokakirjoitussarjasta aikakauslehteen, ja Reuters-I.U.C.N. 2000 Global Award for Environmental Journalism -ympäristöjournalismipalkinto. Hänen artikkeleitaan on julkaistu Yhdysvaltain parhaiden tiedekirjoitusten kokoelmissa.


title: Michael Pollan

text: Huhtikuussa 2012 Pollan antoi GMO-vastaiselle aktivistille haastattelun, jossa hän arvosteli Stanfordin yliopiston tutkimusta luomutuotteiden hyödyttömyydestä terveydelle sillä perusteella, että se oli metatutkimus, "ei uutta tutkimusta", ja uhkasi siksi "dumpata" sen lehdistössä.


title: Michael Pollan

text: Samassa haastattelussa Pollan myönsi, että hän on journalismissaan puolueellinen ja on manipuloinut New York Times -lehden hyväuskoista toimitusta. "Media on todellakin ollut enimmäkseen puolellamme - - [Kirjoitan, että] pitää syödä heinällä syötettyä karjaa ja että luomu on parempi, ja newyorkilaiset toimittajat eivät tajua, että kaikki eivät ole samaa mieltä." Pollan kehuu saaneensa olla pitkään "vapaamatkustaja" mutta valittaa, että nyt vastapuoli on saanut lehdet ymmärtämään, että vastapuolellekin pitää antaa puheenvuoro.


title: Michael Pollan

text: New York Timesin tiedetoimittaja Amy Harmonin GM-artikkelia Pollan syytti teollisuuden näkökantojen esittelyksi, mitä esimerkiksi Kalifornian yliopiston biologi Michael Eisen piti "alhaisena jopa Pollanille".


title: Davide Rigon

text: Davide Rigon (s. 16. elokuuta 1986 Thiena, Vicenzan maakunta, Italia) on italialainen rata-autoilija.


title: Davide Rigon

text: Rigon on kilpaillut lukuisissa moottoriurheilusarjoissa kuten Formula BMW, Formula Renault, Formula 3, Formula Azzurra, Euroseries 3000, International Formula Master, GP2 ja Superleague Formula -sarjoissa. Rigon voitti Formula Azzurra sarjan mestaruuden vuonna 2005, Italian F3000 ja Euroseries 3000 sarjan mestaruuden vuonna 2007 ja Superleague Formula sarjan mestaruuden vuonna 2008.


title: Davide Rigon

text: Vuonna 2009 Rigon kilpaili GP2-sarjassa Trident -tallissa saavuttaen kolme pistettä. Hän kilpaili myös Aasian GP2 -sarjassa kaudella 2008–2009 saavuttaen yhden palkintosijan. Vuonna 2010 Rigon jatkoi Superleague Formula sarjassa voittaen jälleen sarjan mestaruuden. Vuonna 2011 Rigon teki paluun GP2-sarjaan ajaen Scuderia Coloni -tallissa. Hän joutui Turkin sprinttikisassa kolariin Julián Lealin kanssa, joka mursi häneltä sääriluun ja pohjeluun. Hänelle jouduttiin tekemääm jalkaleikkaus ulosajon takia. Rigon ei pystynyt kilpailemaan kauden lopuissa kilpailuissa leikkauksen takia, joten hänet korvattiin Kevin Cecconilla. Vuonna 2012 Rigon ajoi kaksi kilpailua Formula Renault 3.5 sarjassa saavuttamatta pisteitä. Vuodesta 2013 alkaen Rigon on toiminut Scuderia Ferrari -tallin testikuljettajana. Vuodesta 2014 alkaen Rigon on kilpaillut FIA World Endurance Championship -sarjassa.


title: City Lights (kirjakauppa)

text: City Lights on 1953 perustettu maineikas sanfranciscolainen kirjakauppa ja kustantamo, jonka omistaa Lawrence Ferlinghetti.


title: City Lights (kirjakauppa)

text: Kustantamo sai julkisuutta, kun se julkaisi Allen Ginsbergin runon "Huuto". Julkaisijaa vastaan nostettiin 1957 epäsiveellisyyssyyte, mutta syyte hylättiin. Suomessakin runon esittäminen radiossa nosti eduskunnassa pienen myrskyn.


title: Huuto (runo)

text: Huuto () on Allen Ginsbergin runo, joka ilmestyi 1956 kokoelmassa "Howl and Other Poems". Kokoelman julkaisi Lawrence Ferlinghettin kustantamo City Lights.


title: Huuto (runo)

text: Runo sai maailmanlaajuista mainetta, kun sen julkaisijaa vastaan nostettiin epäsivellisyyssyyte, joka ei kuitenkaan johtanut tuomioon.


title: Huuto (runo)

text: Runo julkaistiin hiukan sensuroituna suomeksi Anselm Hollon ja Matti Rossin käännöksenä "Parnassossa" vuonna 1961, sitten kokoelmassa "Huuto ja muita runoja" (Tajo, 1963) ja uudelleen kokoelmassa "Huuto ja muita runoja 1947–1971" (Sammakko, 2000). Runo on julkaistu myös antologioissa "Maailman runosydän" (WSOY, 1998) ja "Runon suku: Valikoima suomeksi elävää käännöslyriikkaa" (Otava, 1991)..


title: Huuto (runo)

text: Suomessa runon esittäminen radiossa nosti eduskunnassa pienen myrskyn. Runon esitys Porin Jazzeilla 1969 nauhoitettiin, ja se esitettiin Yleisradiossa 30. syyskuuta 1969 kello 22.30 myöhäisuutisten alla sekä yleis- että rinnakkaisohjelmassa. 83 kansanedustajaa teki Arne Bernerin aloitteesta kyselyn siitä, oliko runon esitys Yleisradion toimilupaehtojen mukaista. Kulkulaitosministeri Paavo Aitio vastasi, ettei runoa olisi sopinut esittää radiossa, ja Yleisradion johtokunta rankaisi vastaavaa ohjelmatoimittajaa Pekka Lounelaa muistutuksella. Yleisradion tuolloinen pääjohtaja Eino S. Repo oli yrittänyt saada Yleisradion johtokunnassa läpi lievempää tulkintaa, jonka mukaan runon esittäminen radiossa oli ollut ”puutteellisesti harkittua” ja ristiriidassa Yleisradiossa noudatetun käytännön, mutta ei toimiluvan ehtojen kanssa. Radion ohjelmapolitiikan vastustajat puolestaan liittivät "Huudon" niin sanotun Reporadion syntilistaan.


title: Huuto (runo)

text: Yleisradion tuolloinen ohjelmatoiminnan koordinaattori Pertti Hemánus raportoi presidentti Urho Kekkosen todenneen tapauksen johdosta Tamminiemeen ”Sananvapauden iltaan” kokoontuneille radion edustajille: ”Te olette ottaneet kaksi askelta siinä missä yksi olisi riittänyt, ja nyt saatte kestää seuraukset.”


title: AIDS-orpo

text: AIDS-orpo on lapsi, jonka toinen tai molemmat vanhemmat ovat kuolleet AIDSiin.


title: AIDS-orpo

text: Yhdistyneiden kansakuntien (YK) UNAIDS-ohjelman, Maailman terveysjärjestön (WHO) ja Unicefin tilastoissa termiä käytetään kuvaamaan lasta, jonka äiti on kuollut AIDSiin ennen kuin lapsi on täyttänyt 15 vuotta, riippumatta siitä, onko isä elossa. Arvioidaan, että noin 80 prosentilla AIDS-orvoista on elossa oleva isä.


title: AIDS-orpo

text: Vuosittain noin 70 000 lasta jää AIDSin takia orvoksi. Vuoteen 2010 mennessä arvioidaan noin 20 miljoonan lapsen jääneen orvoksi.


title: AIDS-orpo

text: AIDS tarttuu erityisesti niihin aikuisiin, jotka ovat seksuaalisesti aktiivisia. Tämä merkitsee, että tautiin kuolevat ovat usein perheensä pääasiallisia huoltajia, joten AIDS vaikuttaa merkittävästi perheen ansaintamahdollisuuksiin. AIDS-orvot joutuvat yleensä turvautumaan valtion tarjoamaan apuun.


title: AIDS-orpo

text: Eniten elossa olevia AIDS-orpoja vuonna 2007 oli Etelä-Afrikassa (huolimatta siitä, että eteläafrikkalainen määritelmä sisältää enintään 18-vuotiaat lapset, joiden kumpi tahansa biologinen vanhempi on kuollut).


title: New York Hall of Science

text: New York Hall of Science on New Yorkissa sijaitseva museo. Se sijaitsee yhdessä harvoista vuoden 1964 maailmannäyttelyn jäljellä olevista rakennuksista Flushing Meadows–Corona Parkissa, Queensissä. Nykypäivänä rakennus on New Yorkin ainoa museo, jossa voi kokeellisesti tutustua biologiaan, kemiaan ja fysiikkaan.


title: New York Hall of Science

text: Museo perustettiin vuonna 1964 osana New Yorkin maailmannäyttelyä. Se oli perustamisajankohtanaan yksi harvoista tiedemuseoista koko maailmassa. Useimmat museot ja vierailukohteet suljettiin pian maailmannäyttelyn päättymisen jälkeen, mutta New York Hall of Science jatkoi toimintaansa. Vuonna 1979 museo suljettiin korjauksia varten.


title: New York Hall of Science

text: New Yorkin kaupunki palkkasi fyysikko Alan Friedmanin auttamaan museon uudistamisessa ja hän suunnitteli museon painopisteen siirron science fictionin merkitykseen arkipäivän elämässä. Museo avattiin uudelleen vuonna 1986. Museo osoittautui odotettua suositummaksi, ja kaupunki päätti laajentaa sitä edelleen.


title: New York Hall of Science

text: Vuonna 1991 julkistettiin museon 10-vuotinen laajennusohjelma, johon sisältyi muun muassa uusi sisäänkäynti ja ravintola. Työt aloitettiin vuonna 1996. Vuonna 1999 päätettiin, että museoon ei rakenneta Imax-teatteria.


title: Ottó Herman

text: Ottó Herman (26. kesäkuuta 1835 Brezno, Itävallan keisarikunta – 27. joulukuuta 1914 Budapest, Itävalta-Unkari) oli unkarilainen luonnontieteilijä, kansatieteilijä ja poliitikko.


title: Ottó Herman

text: Ottó Herman syntyi saksilaiseen perheeseen nykyisen Slovakian alueella. Hänen isänsä oli lääkäri. Herman opiskeli Miskolcin evankelisessa korkeakoulussa, ja päätettyään opintonsa hänestä tuli koneasentaja. 1853–1856 hän opiskeli koneoppia Wienin polyteknillisessä opistossa. Täällä hän kiinnostui luonnontieteistä, erityisesti hyönteistieteestä, ja opiskeli itsenäisesti myös Wienin luonnontieteellisessä museossa. Hänen opintonsa päättyivät isän kuolemaan 1859.


title: Ottó Herman

text: Toimittuaan kuusi vuotta asepalveluksessa Dalmatiassa Herman oli jonkin aikaa valokuvaajana Kőszegissa, ja harrasti myös lintujen täyttämistä. Tätä kautta hän tutustui museotutkijoihin ja 31-vuotiaana hänet nimitettiin Kolozsvárin luonnontieteellisen museon konservaattoriksi. Hän erikoistui lintuihin ja hämähäkkeihin, ja alkoi julkaista tieteellisiä artikkeleita. Unkarin kansallishistoriallinen seura palkkasi hänet selvittämään Unkarin hämähäkkien esiintymistä. Herman julkaisi kolmiosaisen teoksen Unkarin hämähäkeistä, joissa hän kuvaili 314 lajia, joista 36 oli tieteelle uusia.


title: Ottó Herman

text: Vuonna 1875 Hermanista tuli Unkarin Kansallismuseon tutkija. Vuosina 1877–1886 hän toimitti museon luonnontieteelistä lehteä. Samaan aikaan hän aloitti toimintansa politiikan parissa ja Lajos Kossuthin tukemana hänet valittiin parlamenttiin. Poliitikkona Herman painotti luonnontieteiden merkitystä. Hän huolestui viinikirvojen lisääntymisestä ja laati aiheesta kaksi kirjoitusta, joissa hän esitti, että koska viinikirvat eivät lisäänny hiekkapohjaisessa maassa, olisi suositeltavaa kasvattaa viiniköynnöksiä hiekkamaassa.


title: Ottó Herman

text: Herman esitti merkittävää osaa eläinsuojeluyhdistyksen perustamisessa 1883. Hän oli aloitteentekijä myös lintutieteen kehittämisessä. Vuonna 1888 hän Luonnontieteellisen seuran pyynnöstä teki lintutieteellisen retken Norjaan ja keräsi huomattavan määrän näytteitä ja havaintoja. 1891 Herman järjesti toisen kansallisen lintutieteen kongressin Budapestissa. 1893 hän perusti Unkarin Lintutieteellisen Keskuksen (nykyisin Lintutieteellinen Instituutti), jota hän johti kuolemaansa saakka. 1894 hän ryhtyi julkaisemaan lintutieteellistä sarjaa "Aquila", ja toimitti sitä loppuelämänsä ajan.


title: Ottó Herman

text: Vuonna 1905 Herman esitelmöi Lontoossa neljännessä kansainvälisessä lintutieteen kongressissa. Hän teki yhteenvedon lintujen muuttoon liityvästä epätietoisuudesta, ja kyseenalaisti muuttoreittien selväpiirteisyyden ja vaistomaisuuden, sekä esitti kerättäväksi lisää tietoa muuton olemuksesta. Esitelmä herätti laajaa huomiota ja edisti muutontutkimusta.


title: Ottó Herman

text: Herman matkusteli laajalti Unkarissa ja keräsi huomattavan kansatieteellisen aineiston. Hän tutki myös kalastusta ja kirjoitti aiheesta kirjan sekä keräsi kalastukseen liittyvää materiaalia ja kansanperinnettä. 1891 hän löysi Miskolcista neandertalinihmisen työkaluja, ja ryhtyi tutkimaan alueen arkeologiaa, ollen Unkarin arkeologian tutkimuksen perustaja.


title: Ottó Herman

text: Vanhoilla päivillään Herman muutti Alsóhámoriin, lähelle lapsuudenkotiaan. Rakennus on nykyään kotimuseo. 1914 hän joutui vaunujen telomaksi ja päätyi sairasvuoteeseen, jossa hän sairastui keuhkokuumeeseen ja kuoli joulukuun lopulla.


title: Staicele

text: Staicele on kaupunki Pohjois-Latviassa Vidzemen historiallisella alueella. Kaupungissa on parituhatta asukasta ja suurin osa sen pinta-alasta on metsän tai viljelysten peitossa. Etäisyys Riikaan on 130 km. Salatsijoki virtaa noin 30 km kaupungin alueella.


title: Staicele

text: Staicelen kaupunki muodostui vuonna 1897 rakennetun paperitehtaan ympärille. Ennen tätä paikalla oli vain hevostallit ja hotelli. Kaupungin nimi on peräisin Stazeleksi kutsutulta ruotsalaiselta naiselta, joka piti aikoinaan lauttaa Salatsijoen yli. Staiceleen on pystytetty hänen muistomerkkinsä. Vuonna 1904 kaupunkiin rakennettiin peruskoulu. Vuonna 1913 rakennettiin paperitehtaan käyttöön kapearraiteinen rautatie Pāleen ja seuraavana vuonna hankittiin uudenaikaiset paperikoneet. Toisessa maailmansodassa saksalaiset yrittivät räjäyttää tehtaan, mutta paikallisten partisaanien onnistui suistaa räjähteitä kuljettanut juna raiteiltaan ennen kuin se pääsi kohteeseensa. Maailmansodan jälkeen tehdasta modernisoitiin useampaan otteeseen. Kaupungin koulu tuhoutui tulipalossa vuonna 1957 ja uusi koulurakennus rakennettiin vuonna 1966, mutta sekin tuhoutui tulipalossa vuonna 1983.


title: Staicele

text: Kaupunki sai vuonna 1997 Limbažin piirin siisteimmän kaupungin arvonimen ja Sējējs ’97-kilpailussa se voitti ensimmäisen palkinnon kuntien kehityskilpailussa. Vuodesta 1999 kaupunki on tehnyt yhteistyötä Etelä-Viron kuntien kanssa osana EUn tukemaa Pohjois-Liivinmaa hanketta.


title: Staicele

text: Staicelella on käytössään lippu ja vaakuna, joissa molemmissa on kuvattu kattohaikara sinisellä pohjalla. Molemmat otettiin käyttöön kaupungin saadessa kaupunginoikeudet vuonna 1992. Lipun ja vaakunan lisäksi on käytössä kaupungin hymni, joka otettiin käyttöön vuonna 1996.


title: Ikarbus

text: Ikarbus A.D. (Икарбус) nykyisin serbialainen linja-autoja valmistava osakeyhtiö, joka toimii Belgradin lähellä Zemunissa. 13. lokakuuta 1923 tehdas perustettiin nimellä valmistamaan lentokoneita. Silloin sen nimi oli "Ikarus Tvornica Aero i Hydroplana" ja se toimi Novi Sadissa. Sen perustivat Dimitrije Konjovic, veljekset Dusan ja Milivoj Kovacevic sekä Djoka Radulovic ja Josif Mikl. Aikaa myöten tehdas muutti nimensä muotoon Ikarbus, jottei sitä sekoiteta unkarilaiseen linja-autovalmistajaan, Ikarus'iin.


title: Ikarbus

text: Yhtiötä johtaa Srećko Nijemčević ja siinä työskentelee 720 ihmistä.


title: Ikarbus

text: Yhtiö alkoi vuonna 1923 valmistaa ulkomaalaisia lentokoneita lisenssillä, esim. Potez 25 ja Avia BH-33. Oma tuote oli Ikarus IK-2.


title: Ikarbus

text: Yhtiön ensimmäinen lentokone oli 3. maaliskuuta 1924 valmistunut “Brandenburg”-koulukone.


title: Ikarbus

text: Vuonna 1927 Ilmavoimat tilasi tehtaalta sotilaskoneita, joita varten perustettiin oma tehdas Zemuniin. Moottoritehdas perustettiin Rakovicaan.


title: Ikarbus

text: Vuonna 1928 perustettiin “Ikarus”-lentokerho, joka valmisti liitokoneita.


title: Ikarbus

text: Huhtikuussa 1935 valmistyi IK-1-liitokone, jonka suunnittelivat Ljubomir Ilic ja Kosta Sivcev.


title: Ikarbus

text: Tammikuussa 1936 alettiin “Hawker Fury”-hävittäjän lisenssivalmistus. Se oli tehtaan ensimmäinen kokometallinen lentokone. Vuonna 1938 alettiin valmistaa Bristol Blenheim -pommikonetta. Myös 12 koneyksilön verran valmistettiin, omana tuotantona suunnittelusta lähtien ja tuonnoin nykyaikaista Rogozarski IK-3 tyyppiä vuonna 1939, prototyyppikoneen tuhoutumisesta huolimatta. Koneilla saavutettiin ilmataisteluvoittoja merkittävissä määrin, maahan hyökänneitä saksalaisia vastaan.


title: Ikarbus

text: Huhtikuun jälkipuolella 1941 natsi-Saksa otti tehtaan haltuunsa.


title: Ikarbus

text: Toisen maailmansodan lopulla Englannin ja Yhdysvaltain ilmavoimat tuhosivat kaikki yhtiön tehtaat pommituksissa. Konjovic, Lukac ja Curcin menettivät oikeuden tuomiossa osakkeensa, koska olivat olleet yhteistoiminnassa natsien kanssa.


title: Ikarbus

text: Tehtaat jälleenrakennettiin vuonna 1946 valtionyhtiöksi. Yhtiö suunnitteli ja rakensi lentokoneet Ikarus 451M, joka oli vuonna 1952 Jugoslavian ensimmäinen oma suihkukone, ja Ikarus S-451MM Matica , jolla oli luokassaan lentonopeuden maailmanennätys (750.34 km/h) vuonna 1957, ja Ikarus S-451M Zolja, joka omasi ultra light-lentokoneiden nopeusennätyksen (500,2 km/h) vuonna 1960. Aero-2B oli ensimmäinen sodanjälkeinen lentokone, se valmistui 22. lokakuuta 1946 – kone oli tehtaan omaa suunnittelua.


title: Ikarbus

text: Vuonna 1949 valmistui pommikoneen “214” prototyyppi, jonka oli suunnitellut professori Milutinovic. Vuonna 1950 valmistui “S-49” hävittäjä, jonka suunnittelivat Ilic, Sivcev, Zrnic ja Popovic. Vuonna 1950 “Ikarus” valmisti ensimmäiset liitokoneet: “Haukka 1” sai kolmannen paikan kansainvälisessä kilvassa Ruotsissa samana vuonna. Vuoden 1952 lopulla lensi ensimmäinen jugoslavialainen suihkukone “451 M”. Vuonna 1954 “Kosava” liitokone voitti kansainvälisen kilpailun Englannissa.


title: Ikarbus

text: Tehdas siirrettiin Sokoon Mostariin, joka nykyisin sijaitsee Bosnia ja Herzegovinassa.


title: Ikarbus

text: Vuodesta 1954 eteenpäin Ikarus siirtyi linja-autojen tuotantoon. Se aloitti Sauerin ja MANin lisenssivalmistukseen. Vuonna 1961 yhtiö muuntui siviiliyhtiöksi.


title: Ikarbus

text: Vuonna 1992 yhtiö yksityistettiin ja yhtiön nimi muuttui muotoon Ikarbus.


title: Ikarbus

text: Ikarbusin tuotteiden nimi kantaa tunnuksen "Ik-numerokoodi": Ik-1xx on kaupunkibussi, Ik-2xx jatkobusseja (articulated city buses=?= ja Ik-3xx ja Ik-4xx ovat turistibusseja.


title: Albanian linja-autoturma 2010

text: Albaniassa Pukën alueella sattui lauantaina 17. heinäkuuta 2010 noin kello 17.00 bussiturma, kun linja-auto syöksyi noin kello 17:00 paikallista aikaa jyrkänteeltä alas Pukën piirikunnassa 140 kilometriä Tiranasta pohjoiseen. Onnettomuudessa kuoli 14 ihmistä ja lisäksi 12 loukkaantui, joista neljä vakavasti. Poliisi mainitsi onnettomuuden syyksi kaatosateen. Pudotusta oli 30–40 metriä. Loukkaantuneina selvinneet pääsivät sairaaloihin Tiranaan ja Shkodëriin.


title: Albanian linja-autoturma 2010

text: Albanian hallitus julisti sunnuntaiksi maansurun. Maassa pidettiin suruliputus ja yleinen minuutin hiljainen hetki. Albanian presidentti Bamir Topi ja pääministeri Sali Berisha vierailivat loukkaantuneiden luona sairaalassa Shkodërissa. Hallituksen edustaja Erla Mehilli ilmoitti, että valtio maksaisi onnettomuudessa kuolleiden hautauskulut. Euroopan parlamentin puhemies Jerzy Buzek ja Kosovon presidentti Fatmir Sejdiu ilmaisivat osanottonsa.


title: Albanian linja-autoturma 2010

text: 18. heinäkuuta 2010 oli maansuru Albaniassa.


title: Tyrannitanssijat

text: Tyrannitanssijat ("Neopelma") on tanssijoiden heimoon kuuluva varpuslintusuku. Tyrannitanssijoiden sukuun kuuluu BirdLife Internationalin mukaan viisi lajia.


title: Sara Nordenstam

text: Sara Maria Evelina Nordenstam (s. 28. helmikuuta 1983 Lycksele, Ruotsi) on norjalainen uimari, 200 metrin rintauinnin olympiamitalisti ja Euroopan-mestari.


title: Sara Nordenstam

text: Nordenstam muutti perheensä mukana isänsä työn vuoksi Norjaan 1993. Muut perheenjäsenet pitivät Ruotsin kansalaisuuden, mutta Sara päätti Yhdysvalloissa opiskellessaan vaihtaa itselleen Norjan kansalaisuuden. Hän siirtyi edustamaan Norjaa vuoden 2002 aikana.


title: Sara Nordenstam

text: Nordenstam sijoittui 200 metrin sekauinnissa vuonna 2000 neljänneksi sekä Helsingin pitkän radan että Valencian lyhyen radan EM-kilpailuissa. Pekingin olympialaisissa 2008 hän sai pronssia 200 metrin rintauinnissa ennätyksellään 2.23,02. Budapestin EM-kilpailuissa 2010 hän sai samassa lajissa hopeaa ajalla 2.24,42. Hän voitti 200 metrin rintauinnin Euroopan-mestaruuden Debrecenissä 2012 ajalla 2.26,91.


title: Adam Strange

text: Adam Strange on DC Comics -kustantamon sarjakuvissa esiintyvä supersankari. Gardner Foxin ja Mike Sekowskyn luoma hahmo esiintyi ensimmäisen kerran vuonna 1958 "Showcase" -sarjakuvalehden numerossa 17.


title: Adam Strange

text: Strange on arkeologi, joka oli työmatkalla Perussa, kunnes sai osuman Zeta-säteestä, joka siirsi hänet teleportaalisesti Rann-planeetalle. Pian selvisi että paikallinen tiedemies Sardath oli vastuussa Strangen tuloon planeetalle. Strange ihastui Sardathin tyttäreen Alannaan ja oli halukas jäämään pidemmäksi aikaa, jonka myötä Sardath opetti hänelle paikallisen kielen ja kulttuurin. Strange huomasi tämän myötä miten kaupungit olivat jakaantuneet täysin erilaisiksi toisistaan. Osassa tekniikka oli maaplaneettaakin kehittyneempää, kun taas toisissa kaupungeissa se oli vielä barbaarisella alkuasukkaiden tasolla.


title: Adam Strange

text: Myöhemmin Strangeen osunut Zeta-säteen vaikutus lakkasi ja hän palasi takaisin maaplaneetalle ja Peruun, josta hän oli siirtynyt Rann-planeetalle. Sitä ennen Sardath antoi hänelle aikataulun säteen osumisista maaplaneetalle, joiden avulla Strange voisi palata Rann-planeetalle. Rikkaana miehenä Strange kehitti itselleen monitoimi avaruusasun aseineen ennen palaamistaan Rann-planeetalle, joka oli joutunut avaruusolentojen valloituksen kohteeksi. Onnistuneen sankariotteiden myötä Strangesta tuli Rann-planeetan oma sankari, joka auttoi heitä useita kertoja selviämään erinäisistä vihollista ja luonnon onnettomuuksista.


title: Adam Strange

text: Adam Strange esiintyi vierailevassa roolissa Batman – pelottomat -sarjan jaksossa "Deep Cover for Batman", 13. maaliskuuta 2009, jossa hahmon äänenä toimi Michael T. Weiss.


title: Adam Strange

text: Sarjassa Adam Strange saa avukseen Batmanin ja Vesimiehen, kun he yrittävät estää kenraali Kreegaarin johtamia Gordanianeeja saamasta käsiinsä Zaredin silmää, joka sijaitsee Rann-planeetan meren pohjassa.


title: Vehmassalmi

text: Vehmassalmi on merenlahti Vehmaan ja Taivassalon rajalla Varsinais-Suomessa. Se ulottuu Mynälahdelta pitkälle sisämaahan kapeana, kaksihaaraisena, osin vuonomaisena lahtena. Lahti jakautuu kahteen haaraan: Himoistenlahteen (myös "Isosalmi"), jonka perukkaan on Mynälahdelta 14 kilometriä, ja läntiseen Viiaistenlahteen (myös "Vähäsalmi"). Rannikon lähellä lahden ylittää Vehmassalmen silta ja Himoistenlahdella Ristinkylän silta. Lahtea voidaan käyttää pienveneilyyn ja se on ollut tärkeä liikenneväylä myös aiemmin historiansa aikana.


title: Vehmassalmi

text: Vehmassalmen kalakantaan kuuluu runsaasti ahvenia, hieman haukea, salakkaa ja erilaisia särkikaloja. Salmesta on aikoinaan kalastettu myös madetta ja runsaasti lahnaa. Lahna on myös ollut piparjuurikastikkeen kera suosittu ruoka Vehmaalla.


title: Valkokurkkutanssijat

text: Valkokurkkutanssijat ("Heterocercus") on tanssijoiden heimoon kuuluva varpuslintusuku. Valkokurkkutanssijoiden sukuun kuuluu BirdLife Internationalin mukaan kolme lajia.


title: Lentopallo kesäolympialaisissa 1996

text: Vuoden 1996 kesäolympialaisten lentopallo järjestettiin 20. heinäkuuta – 4. elokuuta 1996 Atlantassa. Tämä oli yhdeksäs kerta kun lentopallo oli mukana olympialaisten ohjelmassa. Lentopallo järjestettiin miehille ja naisille. Mukana oli 275 osanottajaa 18 eri maasta.


title: Lentopallo kesäolympialaisissa 1996

text: Atlantan kesäolympialaisissa 1996 järjestettiin myös rantalentopalloturnaus 23. heinäkuuta – 28. heinäkuuta. Tämä oli ensimmäinen kerta kun rantalentopallo oli mukana olympialaisten ohjelmassa. Rantalentopallo järjestettiin miehille ja naisille. Mukana oli 84 osanottajaa 21 eri maasta.


title: Oliivitanssijat

text: Oliivitanssijat ("Xenopipo") eli aiemmalta nimeltään vihertanssijat on tanssijoiden heimoon kuuluva varpuslintusuku. Vihertanssijoiden sukuun kuuluu BirdLife Internationalin mukaan 2 lajia.


title: Ingvild Snildal

text: Ingvild Nicoline Nerdrum Snildal (s. 25. elokuuta 1988 Asker, Norja) on norjalainen uimari, perhosuinnin MM-mitalisti ja Euroopan-mestari.


title: Ingvild Snildal

text: Snildal osallistui arvokilpailuihin ensimmäisen kerran Helsingin lyhyen radan EM-kilpailuissa 2006. Hän sai pronssia 50 metrin perhosuinnissa Rooman MM-kilpailuissa 2009 ajalla 25,58. Välierässä hän oli tehnyt ennätyksensä 25,53. 100 metrin perhosuinnissa hän oli samoissa kilpailuissa seitsemäs ajalla 56,96. Lyhyen radan EM-kilpailuissa hän sai Istanbulissa 2009 pronssia 50 metrin perhosuinnissa ajalla 25,10 ja Eindhovenissa 2010 hopeaa 100 metrin perhosuinnissa ajalla 57,46.


title: Ingvild Snildal

text: Snildal voitti 100 metrin perhosuinnin pitkän radan Euroopan-mestaruuden Debrecenissä 2012 ajalla 58,04. Lisäksi hän sai pronssia 50 metrin perhosuinnissa.


title: NGC 6334

text: NGC 6334 on emissiosumu, joka sijaitsee Skorpionin tähdistössä. Sen löysi tähtitieteilijä John Herschel vuonna 1837 havaitessaan Hyväntoivonniemellä, Etelä-Afrikkassa.


title: Enemmistö

text: Enemmistö voi tarkoittaa jotakin seuraavista:


title: Nevalı Çori

text: Nevalı Çori on kivikautinen eteläisestä Itä-Turkista löydetty temppelialue. Sieltä on löydetty eläinten kuvia esittäviä kivipilareita, patsaita ja vastaavantyyppisiä löytöjä. Tämä arkeologien tutkima paikka liittyy Lähi-idän maanviljelyn syntyvaiheeseen.


title: Nevalı Çori

text: Se muistuttaa eniten Göbekli Tepeä mutta muutenkin liittyy ajan rakennusperinteisiin lähi-idässä.


title: Nevalı Çori

text:
Nevali Cori sijaitsee Sanliurfan provinssissa Sanliurfan kaupungista itäkoilliseen ja Adiyamanista itäkaakkoon. Paikka on Taurus-vuorten etelärinteillä noin 490 m korkeudessa merenpinnasta. Arkeologiset löydökset ovat Eufratista haarautuvan Kantara-virran molemmin puolin Hilvanin kylästä länteen.
Nevali Corin koordinaatit ovat 37.586° N, 38.630° E


title: Nevalı Çori

text: Temppelialue on ollut veden alla Ataturkin padon rakentamisesta alkaen.


title: Nevalı Çori

text:
Paikalta on löydetty hyvin varhaisia temppeleitä joihin liittyy suuria megaliittisia kiviä. Megaliiteissa ja muissa kivissä on eläinten kuvia.
Tällöin Nevali Cori on Göbekli Tepen tapainen esimerkki hyvin varhaisesta monumenttirakentamisesta. Nevali Corin kausiin I-III ajoittuva temppelikompleksi rakennettiin kukkulalle, ja käsittää kivistä tehtyjä muureja, joissa on kivipilareita.


title: Nevalı Çori

text: Nevali Corista löydetty savesta ja kalkkikivestä tehtyjä patsaita. Suurimmat työt muistuttavat toteemipaaluja. Vaikuttavimmat ovat linnun pitelemää naisen päätä esittävä suurikokoinen patsas ja toinen, joka esittää miestä, jolla on käärme hiuspalmikon tilalla.


title: Nevalı Çori

text:
Paikka asutettiin jo 8400 eaa ja siellä asuttiin vielä n. 5500 eaa. Laajasti kausi ajoitetaan esikeraamiseen neoliittinen kauteen..
Tämä oli maanviljelyn synnyn ja varhaisen leviämisen kautta, jolloin asuttiin kylissä ja ei osattu tehdä vielä saviastioita.


title: Nevalı Çori

text: Nevali Corissa asuneet ihmiset eivät saaneet pääasiallista toimeentuloaan maanviljelystä vaan metsästämällä. Kehittyneiden metsästystekniikoiden avulla saatiin niin suuria saaliita (gaselleja, kauriita, villisikoja ja jäniksiä), että ruoan varastoimiseen piti rakentaa erityisiä varastorakennuksia.


title: Nevalı Çori

text: Nevali Corissa näkyy nopea jäännöksistä ja ajoituksista päätelty sikojen koon pieneneminen noin 10500 eaa, joka saattaa liittyä sian kesytykseen.


title: Michael Dudikoff

text: Michael Joseph Stephen Dudikoff (s. 8. lokakuuta 1954 Redondo Beach, Kalifornia) on yhdysvaltalainen elokuvanäyttelijä, joka tuli tunnetuksi elokuvasta American Ninja.


title: Michael Dudikoff

text: Dudikoff syntyi Redondo Beachissä Kaliforniassa venäläiselle isälle ja kanadanranskalaiselle äidille. Hän opiskeli aluksi West Torrance High Schoolissa ja sittemmin Harbor Collegessa lapsipsykologiaa. Dudikoff siirtyi kuitenkin malliksi, kunnes hän siirtyi lopulta näyttelijäksi 1970-luvun puolessa välissä. Hänen ensimmäinen roolinsa oli Coppertonen aurinkovoidemainoksessa.


title: Michael Dudikoff

text: Dudikoffin näyttelijän ura alkoi televisiossa vuonna 1978, jolloin hän vieraili yhdessä Dallas-televisiosarjan jaksossa. Sittemmin hän esiintyi myös vierailevana hahmona Onnen päivissä vuosina 1979-1980. Dudikoffin ensimmäinen elokuvarooli oli Mustaa marmoria -elokuvassa 1980. Koska Dudikoff sai aluksi vain pieniä elokuvarooleja, hän teki samaan aikaan myös vierasesiintymisiä televisiosarjoissa. Dudikoff oli pääosassa 10-osaisessa tilannekomediassa "Star of the Family""," jossa esiintyi myös muun muassa George DelHoyo.


title: Michael Dudikoff

text: 1980-luvun puolessa välissä Dudikoff nousi julkisuuteen, kun hän esitti pääosaa" American Ninja" -elokuvassa. Menestyksen myötä American Ninjalle tehtiin kolme jatko-osaa, joista Dudikoff esiintyi kahdessa:" American Ninja 2" (1987) ja" American Ninja 4" (1990). Tämän lisäksi Dudikoff esiintyi pääosassa 22-osaisessa televisiosarjassa" Koodinimi Cobra", kunnes hän siirtyi näyttelemään pelkästään elokuvissa, kuten" Jersey Bellini – palkkionmetsästäjä, Tappolista" ja" Sekopäiden sirkus."


title: Michael Dudikoff

text: Dudikoffin aktiiviura päättyi vuonna 2003. Vuoden 2013 aikana Dudikoff teki paluun elokuvien pariin tehdessään muutaman cameo-roolin elokuvissa "Olympos on valloitettu" ja" ".


title: Michael Dudikoff

text: Dudikoff on ollut naimisissa Belle Dudikoffin kanssa vuodesta 2004 lähtien, ja parilla on kaksi lasta. Hän harrastaa myös kamppailulajeja, minkä hän aloitti aluksi aikidon parissa. Sittemmin Dudikoff on harrastanut pääosin brasilialaista jujutsua.


title: Anthology (Kalevalan albumi)

text: Anthology progressiivisen rockin yhtye Kalevalan kokoelma-albumi, joka julkaistiin vuonna 2004 levymerkillä ShroomAngel Productions. Tuplakokoelman ensimmäinen CD sisältää livenauhoituksia vuosilta 1970, 1973 ja 1977. Toinen levy sisältää yhtyeen kolmannen albumin "Abraham’s Blue Refrain" ensi kertaa CD-muodossa ja 5 aiemmin julkaisematonta, suunnitelman asteelle jäänyttä comeback-levyä varten nauhoitettua kappaletta vuodelta 1995.


title: Makó

text: Makó [ˈmɒkoː] on kaupunki Unkarissa Csongrádin läänissä. Makóin asukasluku on 24 403 (2009) ja pinta-alaa sillä on 107,5 neliökilometriä. Vuosina 1552–1699 Makó oli osa osmanien valtakuntaa. Kaupungin maamerkki on 1895 valmistunut romantiikan synagoga. Kaupungissa on kumi-, tekstiili- ja huonekaluteollisuutta.


title: Lentopallo olympialaisissa

text: Lentopallo on ollut kesäolympialaisten kilpailuohjelmassa vuoden 1964 kesäolympialaisista lähtien. Toinen urheilumuoto rantalentopallo on ollut mukana olympialaisten ohjelmassa kesäolympialaisista 1996 lähtien.


title: Lentopallo olympialaisissa

text: Menestyneimmät maat miesten olympialentopallossa ovat olleet Neuvostoliitto, Yhdysvallat ja Brasilia. Naisten olympiaturnauksissa menestyneimmät maat ovat Neuvostoliitto ja Kuuba.


title: Ainaži

text: Ainaži () on kaupunki Latvian pohjoisosassa Vidzemen historiallisella alueella lähellä Viron rajaa. Nykyisin kaupungin alue on osa Salacgrīvan kuntaa. Pääosa asukkaista on latvialaisia, mutta kaupungissa on historiallisesti ollut myös virolaisia, jotka muodostavat nykyisin kuitenkin vain noin 2% väestöstä.


title: Ainaži

text: Nykyisen kaupungin kohdalla on sijainnut liiviläinen kalastuskylä "Ainagi", josta kaupungin nykyinen nimi mahdollisesti juontuu. Ainaži nimi mainitaan ensimmäisen kerran vuonna 1564. Ainaži säilyi pienenä kylänä eri moisioiden alaisuudessa, kunnes se alkoi kasvaa 1850-luvun puolivälissä sataman myötä. Vuonna 1896 Ainažiin rakennettiin Latvian vanhin edelleen käytössä oleva säähavaintoasema. Nykyisin aseman tietoja käytetään koko Eurooppaa koskevien sääennustusten laadinnassa. Ainaži sai kaupungin oikeudet vuonna 1926.


title: Rantalentopallo olympialaisissa

text: Rantalentopallo on ollut olympialajina Atlantan vuoden 1996 olympialaisista asti. Parhaiten menestyneet maat ovat Yhdysvallat ja Brasilia.


title: Outsider-taide

text: Outsider-taide on taidemaailman käytäntöjen, kuten taidekoulutuksen, galleriamaailman ja apurahajärjestelmän ulkopuolella tehtyä kuvataidetta. Outsider-taiteilijat tekevät taidetta omassa asuinympäristössään tai he tarvitsevat erityistä tukea taiteen tekemiseen. Heidän teoksiaan saatetaan kuitenkin esittää näyttelyissä, taidegallerioissa ja taidemuseoissa.


title: Outsider-taide

text: Outsider-taiteessa on kaksi pääsuuntausta. Toinen korostaa ulkopuolisuutta ja itseoppineisuutta art brut -taiteen perinteitä jatkaen. Toinen pääsuuntaus perustuu kansantaiteeseen ja kansanomaiseen oppimiseen. Näiden lisäksi käsitteen piiriin ovat tulleet 2000-luvulla erityistä tukea tarvitsevien taiteilijoiden ateljeet ja heidän tekemänsä erityistaide.


title: Outsider-taide

text: Outsider-taide on taidetta, jossa on naivistinen ominaisuus. Sitä tekevät usein ihmiset, joita ei ole koulutettu taiteilijoiksi tai joita ei tavallisesti yhdistetä taiteen tekemiseen. Tähän ryhmään kuuluvat lapset, psykiatriset potilaat ja vangit.


title: Outsider-taide

text: Eurooppalaisten outsider-taiteen parissa työskenteleviä henkilöiden ja organisaatioiden yhteistyöverkosto on vuonna 2009 perustettu European Outsider Art Association EOA.


title: Outsider-taide

text: Suomessa tunnetuimpia outsider-taiteen muotoja ovat nykykansantaide eli ITE-taide ja erityistaide.


title: Outsider-taide

text: Outsider-taiteen juuret ovat mielisairaaloiden potilaiden taiteessa. Vanhimmat säilyneet potilaiden piirustukset ovat peräisin 1800-luvun alkupuoliskolta Yhdysvalloista ja Britanniasta. 1800-luvun loppupuolella pieni joukko lääkäreitä alkoi kerätä potilaiden töitä diagnostisiin ja tieteellisiin tarkoituksiin. Aiemmin oli yleisesti tapana hävittää potilaiden työt päivän päätteeksi. 1900-luvun edetessä suhtautuminen psykiatristen potilaiden taiteeseen alkoi vähitellen muuttua. Länsimaisen kulttuurin piiri oli avautumassa vieraille vaikutteille, ja mielisairaiden luomien teosten löytäminen taiteeksi oli osa tätä kehitysprosessia. Outsider-taide sai alkusysäyksen näiden kuvataiteesta kiinnostuneiden psykiatrien myötä. Psykiatrisen taiteen huomioimiseen vaikuttivat myös Sigmund Freudin ja Carl Jungin suuren suosion saavuttaneet teoriat alitajuisesta.


title: Outsider-taide

text: Merkittäviä julkaisuja :


title: Outsider-taide

text: Ranskalainen taiteilija Jean Dubuffet sai käsiinsä Prinzhornin teoksen vuonna 1923. Hän ei osannut lukea teoksen saksankielistä tekstiä, mutta teosten kuvat tekivät häneen voimakkaan vaikutuksen. Parikymmentä vuotta myöhemmin Dubuffet palasi taiteen valtavirran ulkopuolella tuotettujen teosten pariin ja alkoi kerätä psykiatristen potilaiden taidetta. Dubuffet totesi teosten nimittämisen mielisairaiden taiteeksi liian leimaavaksi ja päätti ottaa käyttöönsä kunnioittavamman termin "art brut "eli "raakataide".


title: Outsider-taide

text: Yhdysvaltalaiset ammattitaiteilijat puolestaan kiinnostuivat 1920-luvulla kansantaiteesta. Se heille merkitsi samanlaista innoittajaa kuin primitiivinen heimotaide eurooppalaisille modernisteille. Vastauksena taidemaailman mielenkiinnolle, Yhdysvalloissa järjestettiin 1930-luvulla useita merkittäviä kansanmaalaustaidetta esitteleviä taidenäyttelyitä, kaksi niistä New Yorkin Modernin taiteen museossa MoMA:ssa. Nämä näyttelyt tarjosivat amerikkalaisen vastineen Tullimies Rousseau -ilmiölle.


title: Outsider-taide

text: Amerikkalaisen kansantaiteen museon perustaminen vuonna 1961 oli merkittävä käänne amerikkalaisen nykykansantaiteen synnyn kannalta. Aiemmin kansantaide oli yhdistetty menneeseen kansanluovuuteen, mutta museon kuraattori Herbert W. Hemphill halusi päivittää sen aikalaistaiteeksi. Vuonna 1970 museossa järjestettiin näyttely "Twentieth Century American Folk Art and Artist", joka esitteli 1900-luvulta peräisin olevaa kansantaidetta. Näyttelyssä oli esillä puuveistoksia, tienvarsikylttejä, leluja, tekstiilitöitä, kasaamatöitä sekä valokuvia kauppojen julkisivutaiteesta, hautausmaataiteesta, linnunpeläteistä, fantasiapuutarhoista sekä laajoista teosympäristöistä. Neljä vuotta myöhemmin Hemphill julkaisi yhdessä Julia Weissmanin kanssa näyttelyn nimeä kantavan kirjan, joka määritteli kansantaiteen aikalaistaiteeksi uudella,  myöhemmin outsider-taidepuheesta tutulla tavalla. Kirjoittajien  mukaan kansantaide voidaan käsittää kahdella tavalla: kansanomaiseksi käsityöksi (folk arts and crafts) ja aikalaiskansantaiteeksi (contemporary folk art). Nykykansantaiteessa käytettään osittain samoja materiaaleja ja työtapoja kuin traditionaalisessa kansantaiteessa, mutta yksilöllinen luovuus ja itseilmaisu olivat etusijalla.


title: Outsider-taide

text: Tähän syntyneeseen nykykansantaiteen käsitteen alaan suomalainen ITE-taidekin 2000-luvulla liittyi, vaikka sillä onkin vahva kansallinen ominaisluonne.


title: Outsider-taide

text: Brittiläinen taidehistorioitsija Roger Cardinal kiinnostui 1970-luvulla Dubuffet'n teorioista ja art brut -taiteesta. Hän aloitti työnsä taidemaailman ulkopuolisen taiteen kentällä tutkimalla postimies Ferdinand Chevalia (1836–1924) ja hänen mammuttimaista luomustaan "Palais Idéalia". Cardinal tutustui myös Dubuffet’n, Prinzhornin ja Wölfli-säätiön kokoelmiin. Kahdessa vuodessa hän kirjoitti outsider-taiteen klassikoksi nousseen teoksensa "Outsider Art "(1972), jossa hän rinnasti historiallisen mielisairaalataiteen, art brut -taiteen sekä yhdysvaltalaiset nykykansantaiteilijoiden teosympäristöt.


title: Outsider-taide

text: Vaikka outsider-taidetta usein käytetään vastineena ranskankieliselle art brut -termille, se oli jo syntyjään sitä väljempi käsite. Outsider-taide on ajan kuluessa jatkuvasti laajentanut alaansa. Colin Rhodesin mukaan outsider-taide on käsitteenä tärkeä, koska se yhä tekee näkyväksi taidetta, joka muuten voisi jäädä huomaamatta.


title: Outsider-taide

text: Suomalaisessa taidepuheessa on satunnaisesti käytetty myös nimitystä "toinen taide "viittaamaan outsider-taiteeseen. Minna Haveri kertoo Nykykansantaide-väitöskirjassaan, että  "toinen taide" -termi syntyi suomennoksena ”annan konst” -nimitykselle professori Seppo Knuuttilan käydessä terminologista keskustelua ruotsalaisten kollegoidensa kanssa. Sittemmin se esiintyi "outsider art" -termin suomennoksena Colin Rhodesin teoksen "Toinen taide – Luovat erot" (2004; "Outsider Art: Spontaneous Alternatives", 2000) nimessä sekä Kiasman kesän 2005 kansainvälisen katselmuksen nimessä "Omissa Maailmoissa – Toinen taide". Serlachius-museo Gösta puolestaan esitteli kesällä 2015 outsider-taidetta Korine ja Max E. Ammannin kokoelmasta "Toisten taidetta" -näyttelyssä.


title: Outsider-taide

text: Outsider-taideympäristöt voivat olla esimerkiksi taideinteriöörejä, patsaspuistoja, arkkitehtonisia rakennelmia, linnoja tai koristeltuja puutarhoja. Itseoppineiden taiteilijoiden suuria teosympäristöjä kutsutaan usein visionaarisiksi ympäristöiksi. Ne ovat tyypillisesti muodostuneet orgaanisen kehitysprosessin tuloksena, joten ympäristöissä ei ole sommitelmallista hierarkiaa, vaan teosympäristöissä arkkitehtuuri, kuvailmaisu ja ympäristö sulautuvat toisiinsa.


title: Outsider-taide

text: Maailman suurin taideympäristöjen suojelu-, tutkimus- ja arkistokeskus on yhdysvaltalainen SPACES – Saving and Preserving Arts and Cultural Environments. Eurooppalaisia outsider-taiteen ympäristöjä esittelee Outsider Environments Europe -sivusto.


title: Outsider-taide

text: Suomen tunnetuin visionaarinen taideympäristö on ITE-taiteilija Veijo Rönkkösen Patsaspuisto Parikkalassa. Tunnettuja kansainvälisiä outsider-taideympäristöjä ovat muun muassa:


title: Outsider-taide

text: Outsider-taide ei ole laajenevasta kentästään huolimatta täysin unohtanut mielisairaalataiteen historiaan ulottuvia alkujuuriaan. Psyykenlääkkeiden laajan käytön on kuitenkin väitetty paitsi vähentävän pitkäaikaisen sairaalahoidon tarvetta, myös vaimentavan ahdistuksesta kumpuavan ilmaisuvoimaisen luovuuden, joka aikaisemmin usein puhkesi psyykkisen sairauden yhteydessä. Myös taideterapian on katsottu heikentäneen outsider-taiteen esteettistä laatua. Kuitenkin monet tunnetuista outsider-taideteoksista ovat syntyneet nimenomaan taideterapialaitoksissa. Toisen kiistellyn mutta merkittävän outsider-taiteen synty-ympäristön muodostaa erityistaiteilijoiden ateljeetyöskentely taidekeskuksissa. Professori Colin Rhodesin mukaan tuettu ateljeetyöskentely tarjoaa vaihtoehdon perinteiselle taidekoulutukselle, taideakatemioille, joiden opetus yleensä on taiteellisesti lahjakkaidenkin erityistä tukea tarvitsevien henkilöiden ulottumattomissa.


title: Outsider-taide

text: Tunnettuja kansainvälisiä taidekeskuksia outsider-taiteen kentällä ovat muun muassa:


title: Outsider-taide

text: Outsider-taiteen markkinointi on ollut menestyksellistä. New Yorkissa on järjestetty jokavuotiset outsider-taiteen messut vuodesta 1992 alkaen.


title: Outsider-taide

text: Outsider-taiteen yhteydessä on pohdittu ulkopuolisuuden merkitystä. "The New York Timesin" taidekriitikko Roberta Smith kirjoitti New Yorkissa alkuvuodesta 2009 pidetystä outsider-taiteen messuista: "Tähän mennessä outsider-sana on tullut lähes tolkuttomaksi venyvyydessään. Se viittaa itseoppineisuuteen, jota myös monet insider-taiteilijat ovat; se tarkoittaa myös eristyneisyyttä, vaikka nykyisin nuoret outsiderit saavat vaikutteita aikaisemmilta sukupolvilta".


title: Outsider-taide

text: Virallisen taidemaailman ulkopuolisista taidesuuntauksista käytetään useita nimiä kansainvälisissä yhteyksissä. Nimityksistä yleisin on Outsider Art eli outsider-taide. Termin julkaisi 1972 englantilainen taidehistorioitsija Roger Cardinal. Myös seuraavia, ITE-taidetta lähellä olevia suuntausten nimiä käytetään: Folk Art tai Contemporary Folk Art, Self-taught Art, Art brut tai Raw Art. Taidealan kansainvälinen lehti on "Raw Vision".


title: Outsider-taide

text: Useat käsitteet kuvaavat virallisen kulttuurin ”ulkopuolisuutta”. Näiden termien määritelmät vaihtelevat ja jotkut niistä sekoittuvat toisiinsa.


title: Teddy Altman

text: Tri. Teddy Altman on kuvitteellinen kirurgi ABC:n televisiosarjassa Greyn anatomia. Häntä esittää Kim Raver. Hän uusi kardiologian kirurgi Seattle Grace Mercy Westin sairaalassa.


title: Teddy Altman

text: Tri. Altman opiskeli "University of Texas Southwestern Medical Centerissä", suoritti kirurgisen erikoistumisensa "George Washington University Medical Schoolissa" ja valmistui Mayo-klinikalta Floridassa. Ennen Columbiassa vastaavana lääkärinä toiminut tri. Altman jätti työnsä hänen parhaan ystävänsä kuoltua syyskuun 11. päivän iskujen aikana


title: Teddy Altman

text: Jätettyään työnsä tri. Altman liittyi armeijana ja tapasi Bagdadin-matkallaan Owen Huntin. Kuudennen tuotantokauden 18. jaksossa "Suicide is Painless" kerrotaan enemmän sarjan ulkoisista tapahtumista Teddyn ja Owen Huntin välillä. Sillä välin kun heillä oli hauska, leikkisä suhde, monien mielestä heidän välillään oli syvempiä tunteita. Kun Owenin yksikkö tapettiin, ja hän itse oli hylättynä aavikolla, Teddy oli yksi heistä, jotka löysivät hänet ensin. Paljastui, että hän oli ollut suuresti mukana Owenin etsinnöissä.


title: Teddy Altman

text: Owen tuo hänet Seattle Grace Mercy Westiin lahjana Cristina Yangille väittäen naisen olevan "kardiojumalatar". Teddylle selviää myöhemmin, että Owen toi hänet lahjana tyttöystävälleen. Hän yllättyy tätäkin enemmän tajutessaan, että "Cristina" on hänen tyttöystävänsä. Cristina pettyy kuitenkin ja alkaa kyseenalaistaa tri. Altmanin kykyjä ja taitoja kirurgina, kun Bailey ja ylilääkäri kuitenkin jättävät hänet huomiotta. Hän kuitenkin vaikuttuu tri. Altmanin taidoista, kun hän diagnosoi lapsella sydänastman nopealla testillä ja kolmella kysymyksellä.


title: Teddy Altman

text: Myönnettyään olevansa erittäin rakastunut Oweniin, Owen sanoo rakastavansa Cristinaa. Sen jälkeen Teddy auttaa Cristinaa valmistautumaan hänen ensimmäiseen soolokardiotapaukseen. Leikkaussalissa Cristina joutuu kamppailemaan leikkauksen kanssa, ja Teddy kieltäytyy auttamasta häntä. Cristina onnistuu vihdoin leikkauksessa, mutta Owen kyseenalaistaa Teddyn motiivit avustaa niin vaikeassa leikkauksessa ja sen, kuinka hän kieltäytyi auttamasta, kun potilaan pulssi laski. Teddy jää sanattomaksi ja päättää lähteä Seattle Gracesta. Cristina juoksee hänen peräänsä, anoo häntä jäämään ja kysyy, mitä tarvitaan, jotta hän jäisi. Teddy vastaa jäävänsä vain, jos Owen ja Cristina eroavat, jotta Teddy saisi miehen. Teddy suostuu jäämään, mutta Owen sanoo Cristinalle, ettei voi päästää häntä menemään. He jäävät suhteeseen. Teddy ei enää halua Cristinaa palvelukseensa. Kuitenkin, Teddy alkaa ikävöidä sitä, kuinka hyvin Cristina esiintyi aina hänen palveluksessaan ollessaan.


title: Teddy Altman

text: Kauden keskivaihetta lähestyttäessä Teddy ystävystyy läheisesti Arizona Robbinsin kanssa.


title: Teddy Altman

text: Aikomuksenaan saada ystävänsä yli Owenista Arizona järjestää Teddyn yhteen Mark Sloanin kanssa. Teddy ja Mark nauttivat suhteestaan, vaikka tietävätkin, ettei kumpikaan halua toista, he haluavat Owenin ja Lexien. Teddy ja Mark eroavat jaksossa "Shiny, Happy People", kun Teddy kävelee sisään Markin pettäessä tätä Reed Adamsonin kanssa. Teddy ei järkyty tästä eroamistavasta, eiväthän he olleet koskaan tosissaan yhdessä.


title: Teddy Altman

text: Jaksossa 18, "Suicide is Painless", Teddy auttaa potilastaan tekemään itsemurhan, sillä se on laki Washingtonin osavaltiossa. Tämä aiheuttaa kuitenkin kireyttä Owen Huntin ja hänen välillään, sillä mies ei suostu auttamaan Teddyä heittämään naisen elämän pois.


title: Teddy Altman

text: Kauden loppua lähestyttäessä Teddy joutuu taistelemaan työstään Seattle Grace Mercy Westin sairaalan kardiologian vastaavana. Jaksossa "Hook, Line and Sinner" Derek haastattelee muita ehdokkaita työhön. Cristina pyytää Owenia suosittelemaan Teddyä Derekille; hän tekee päinvastoin ja kertoo Derekille, että nainen kyllä putoaa jaloilleen. LopultaTeddy saa kuitenkin pitää paikkansa.


title: Teddy Altman

text: Läpi tuotantokauden Owen Huntin näytetään taistelevan Teddya kohtaan tuntemiensa tunteiden kanssa suhteestaan Cristinan kanssa huolimatta. Tämä saapuu huippuunsa jaksossa "Shiny, Happy People", kun Teddy tajuaa, että Owen petti häntä ja yritti saada Derekin antamaan työn toiselle ehdokkaalla. Teddyn näytetään loukkaantuneen Owenin petoksesta.


title: Teddy Altman

text: Kuitenkin kauden päätosjaksoissa "Sanctuary" ja "Death and all his friends" Cristina pakottaa Owenin valitsemaan hänen ja Teddyn välillä. Lopuksi Owen valitsee Cristinan. Teddy ymmärtää tämän ja auttaa Owenia pääsemään takaisin sairaalaan. Teddyn näytetään olevan myös loistava opettaja Cristinalle, ja hän on vihdoin hyväksynyt tämän tajuttuaan, että hänen kykyjään tarvittiin pelastamaan Derek Shepherd.


title: Aloja

text: Aloja on kaupunki Pohjois-Latviassa Vidzemen historiallisella alueella lähellä Viron rajaa. Kaupunki on vuonna 2009 muodostetun Alojan kunnan hallinnollinen keskus.


title: Aloja

text: Alojan nimi on mahdollisesti johdettu liivin kielen laaksoa tarkoittavasta sanasta. Paikalla sijaitsi vanhastaan pieni kylä, mutta se tuhoutui Baltian ristiretkien aikana. Paikalle rakennettiin kartano, jonka ympärille muodostui uutta asutusta. Ensimmäinen historiallinen maininta kaupungista on vuodelta 1449. Alojaan rakennettiin luterilainen kirkko vuonna 1534 ja ortodoksinen vuonna 1846. Vuonna 1903 Aloja sai kylän oikeudet. Vuodesta 1905 lähtien Aloja kasvoi kartanon ja kirkon aktiivisen tuen ansiosta. Vuonna 1936 kaupunkiin rakennettiin Riikaan vievä rautatie, mutta se suljettiin vuonna 1997. Kaupunginoikeudet Aloja sai vuonna 1992 ja lippu sekä vaakuna otettiin käyttöön vuonna 1998.


title: Aloja

text: Alojassa oli vuonna 2004 2572 asukasta. Valtaosa heistä, 2253 henkilöä, oli latvialaisia. Suurimmat vähemmistöt olivat venäläiset (115), valkovenäläiset (56), romanit (52) ukrainalaiset (34), puolalaiset (26) ja liettualaiset (17). Asukkaista 2435 oli Latvian kansalaisia, vieraita kansalaisuuksia oli 135.


title: Janne-Pekka Pietiläinen

text: Janne-Pekka Pietiläinen (s. 16. kesäkuuta 1982) on suomalainen lukkopainija ja brasilialaisen jujutsun harjoittaja. Pietiläinen on 191 senttimetriä pitkä ja ottelee yleensä raskaassa sarjassa, ottelupainon ollessa noin 105-106 kilogrammaa. Hän asuu Tampereella ja on aiemmin edustanut Tampereen Ju-Jutsukoulua, nykyisin WFC Warriorsia. 3. elokuuta 2010 Pedro Duarte myönsi Pietiläiselle brasilialaisen jujutsun mustan vyön. Pietiläinen on tehnyt vuonna 2008 tietojohtamisen diplomityön.


title: Janne-Pekka Pietiläinen

text: Vuonna 2009 Pietiläinen ylsi brasilialaisessa jujutsussa korkeimpaan suomalaissaavutukseen koskaan miesten sarjoissa, voittaen Kalifornian Long Beachilla Yhdysvalloissa järjestetyissä MM-kilpailuissa ruskeavöiden ultraraskaan sarjan ja saavuttaen avoimessa painoluokassa pronssia. Aiemmin samana vuonna Pietiläinen saavutti EM-kilpailuista ruskeavöiden avoimen sarjan hopeaa. Vuonna 2008 hän oli MM-kilpailuissa purppuravöiden ultraraskaassa sarjassa hopealla ja EM-kilpailuissa hän voitti purppuravöiden ultraraskaan sarjan sekä avoimen sarjan. Näiden lisäksi hän on mm. voittanut brasilialaisen jujutsun Suomen mestaruuden vuosina 2004, 2005, 2006, 2007, 2008 ja 2009.


title: Janne-Pekka Pietiläinen

text: Lukkopainissa Pietiläisen korkeimpana saavutuksena voidaan pitää vuosien 2009, 2011 ja 2013 MM-kilpailujen raskaan sarjan ensimmäisen kierroksen otteluvoittoja ja lopullista sijoitusta sijalle 5.-8. Pietiläinen voitti lukkopainin EM-kilpailut vuosina 2008, 2010, 2011, 2013 ja 2015. Vuonna 2007 Pietiläinen voitti myös MM-kisojen Euroopan karsinnat, "European Trialsit". Hän on myös voittanut lukkopainin Suomen mestaruuden vuonna 2007 ja Suomen avoimen mestaruuskilpailun, "Finnish Openin", vuosina 2005, 2006, 2007, 2008 ja 2009.


title: Janne-Pekka Pietiläinen

text: Brasilialaisen jujutsun ja lukkopainin lisäksi Pietiläinen on kilpaillut vapaaottelussa, voimanostossa ja penkkipunnerruksessa. Vapaaottelussa Pietiläinen voitti vuonna 2005 Shooton amatöörien Pohjoismaiden mestaruuden sarjassa alle 100 kg. Voimanostossa hän on saavuttanut alle 20-vuotiaiden SM-hopeaa vuosina 2001 ja 2002 sarjassa alle 110 kg ja penkkipunnerruksessa alle 20-vuotiaiden SM-pronssia sarjassa alle 110 kg.


title: Joel Robles

text: Joel Robles Blázquez, lyhyemmin Joel (s. 17. kesäkuuta 1990 Madrid, Espanja) on espanjalainen jalkapalloilija. Hän edustaa espanjalaisseura Real Betisiä. Hän on pelipaikaltaan maalivahti.


title: Joel Robles

text: Pelattuaan ensin kasvattajaseuransa Atléticon C- ja B-joukkueissa Joel solmi uransa ensimmäisen ammattilaissopimuksen joulukuussa 2009. Nuori maalivahti teki ensiesiintymisensä pääsarjatasolla toukokuussa 2010 vierasottelussa Sporting Gijónia vastaan, kun hänet vaihdettiin kentälle 12 minuutin pelin jälkeen loukkaantuneen Sergio Asenjon tilalle.


title: Joel Robles

text: Kausien 2011–12 ja 2012–13 aikana Joelin oli tyytyminen kolmosmaalivahdin rooliin Atléticossa ja hän vietti osan kausista lainalla muissa seuroissa. Kaudella 2011–12 hän pelasi 13 ottelua naapuriseura Rayo Vallecanossa. Tammikuussa 2013 Joel lainattiin Wiganiin, jossa hänen onnistui lunastaa itselleen ykkösmaalivahdin paikka. Laina-aika Englannissa huipentui FA Cupin voittoon. Wigan kukisti finaalissa Manchester Cityn numeroin 1–0 ja Joelin hyviä otteita pidettiin voiton avaimena.


title: Joel Robles

text: Heinäkuussa 2013 Joel solmi viisivuotisen sopimuksen Evertonin kanssa, jonne myös Wigan-ajoilta tuttu valmentaja Roberto Martínez oli siirtynyt. Vuonna 2018 Robles palasi Espanjaan, tällä kertaa Real Betisin maalivahdiksi.


title: Ilmailulaki

text: Ilmailulaki on juridiikan haara, joka käsittelee lentämistä ilmakehässä, lentämisen lupakirjoja, lennon ohjaamista, lentämällä tehtävää maiden rajojen ylitystä ja ilma-alukselle asetettuja vaatimuksia. Ilmailulait on aikoinaan suurissa ilmailumaissa laadittu merilakien pohjalta. Yleensä ilmailulaki luetaan kansainvälisen oikeuden alaan.


title: Ilmailulaki

text: Kansainvälisellä tasolla Kansainvälinen siviili-ilmailujärjestö ICAO ("International Civil Aviation Organization") määrittelee ilmailun säännöt.


title: Ilmailulaki

text: EU:n ilmailulainsäädäntö on edelleen keskeneräinen, osin kansallisten lakien varassa. SES- eli Single European Sky- (yhtenäinen Euroopan ilmatila) lainsäädäntö harmonisoi EU- ja EAA-alueen lentämisen sääntöjä. Eurocontrol on ylin ilmailua ohjaava operatiivinen toimija, mutta se toimii pääosin kansallisten vastaavien toimijoiden avulla. EASA hoitaa ilma-alusten sertifikaatit ja lentokelpoisuuden valvonnan.


title: Ilmailulaki

text: Suomessa ilmailulakia valvoo liikenne- ja viestintäministeriö Liikenteen turvallisuusviraston (TraFi) kautta. Lennonjohdon ja valtion lentokenttien operointi kuuluu Finavialle.


title: Ilmailulaki

text: Ilmailulakia opetetaan Lapin yliopistossa.


title: Ilmailulaki

text: Ilmailulakia valvoo liikenneministeriö, jonka toimielimenä toimii Federal Aviation Administration (FAA). FAA ohjaa lentoliikennettä, myöntää lentäjien ja lennonjohdon sekä lentomekaanikkojen lupakirjat, myöntää ilma-alusten lentokelpoisuustodistukset ja uusien konetyyppien sertifikaatit jne. FAA on edelleen sekä alan operatiivinen toimija että viranomainen, jota EU:ssa pidetään nykyisin ristiriitaisena hallintomallina.


title: Ilmailulaki

text: Avaruuslaki on joukko eriasteisia sopimuksia avaruuden käytöstä. Se liittyy ilmailulakiin, koska lento avaruuteen vaatii lentoa ilmakehässä.


title: Ilmailulaki

text: 2000-luvulla on jälleen ollut nousemassa esiin esimerkiksi kaivosteollisuuden perustaminen Kuuhun, joka on vastoin sopimuksia ulkoavaruudesta.


title: The Race Question

text: The Race Question () on 18. heinäkuuta 1950 julkaistu Unescon kannanotto, jossa tuomittiin yleismaailmallisesti rasismi, eugeniikka ja käsite ihmisrodusta. Alkuperäisen lausunnon kirjoittivat Ernest Beaglehole, Juan Comas, L. A. Costa Pinto, Franklin Frazier, Morris Ginsberg, Humayun Kabir, Claude Lévi-Strauss ja Ashley Montagu. Uudistetun tekstin kirjoittamiseen ovat osallistuneet myös Hadley Cantril, E. G. Conklin, Gunnar Dahlberg, Theodosius Dobzhansky, L. C. Dunn, Donald Hager, Julian Huxley, Otto Klineberg, Wilbert Moore, H. J. Muller, Gunnar Myrdal, Joseph Needham ja Curt Stern.


title: The Race Question

text: Jotkut tieteilijät, kuten eugeenikko Ronald Fisher, kieltäytyivät allekirjoittamasta asiakirjaa. Monet heistä olivat aiemmin puhuneet rotuhygienian ja ihmislajin jalostamisen puolesta.


title: The Race Question

text: "The Race Question" kirjoitettiin vastalauseeksi edeltävällä vuosisadalla vaikuttaneelle tieteelliselle rasismille. 1800-luvun loppupuolella syntyneissä näennäistieteellisissä käsityksissä uskottiin, että ihmiskunta voitiin jakaa vahvoihin "puhtaisiin" ja heikkoihin "epäpuhtaisiin" rotuihin. Käsityksiin vahvoista ja heikoista ihmisroduista kuului ajatus, jonka mukaan luonnonvalinta hävittää heikot rodut ja jättää vahvat rodut jatkamaan sukua. Rotuoppien syntyyn vaikuttivat osaltaan "Lajien synnyn" kirjoittajan Charles Darwinin serkkupuolen Francis Galtonin tutkimukset. 1900-luvun alkupuoliskolla Yhdysvalloissa syntyi ihmiskunnan valikoivaan rotujalostukseen pyrkinyt eugeniikkaliike, jonka menetelmiin kuuluivat "heikkojen" yksilöiden kuten mielenvikaisten ja kehitysvammaisten lisääntymisen rajoittaminen pakkosterilisaatiolla, avioliittojen estämisellä ja eristämisellä hoitolaitoksiin. Eugeniikkaan kuului ajatus siitä, että vahvojen ja heikkojen yksilöiden lisääntyminen keskenään johtaa henkisesti ja fyysisesti sairaiden ihmisten syntymään. Ajatus siirrettiin kokonaisiin ihmisrotuihin, minkä nojalla vahvojen rotujen velvollisuus oli estää heikkojen rotujen lisääntyminen ihmiskunnan hyvinvoinnin parantamiseksi.


title: The Race Question

text: Tieteellisen rasismin äärimmäinen ilmenemismuoto syntyi 1930-luvulla Adolf Hitlerin natsi-Saksassa. Toisen maailmansodan jälkimainingeissa Euroopassa paljastui holokaustiksi kutsuttu etnisten, uskollisten ja muiden vähemmistöryhmien kansanmurha, jossa natsit tappoivat uhrien lukumäärän arviosta riippuen 11–17 miljoonaa ihmistä. Natsi-Saksan suorittamat joukkomurhat sovelsivat arjalaista rotuoppia. Sen mukaan saksalaiset olivat "arjalainen herrakansa", jolla oli oikeus alistaa orjuuteen tai hävittää kokonaan sukupuuttoon arjalaisia alempiarvoisiksi luokitellut ihmisryhmät, kuten juutalaiset, slaavit ja romanit. Natsit myös sovelsivat eugeniikkaa valtion rotuhygeniaohjelmassa, johon kuuluneessa Aktion T4 -ohjelmassa eutanisoitiin kymmeniä tuhansia kehitysvammaisia ihmisiä. Natsit liittivät rotuoppeihinsa saksalaisten rodullista ylempiarvoisuutta ja muiden ihmisryhmien aggressiivista syrjintää korostavia ajatuksia kuten pangermanismin, antisemitismin ja antislavismin. Nationalismin värittämät rasistiset ajatukset ihmiskunnan sisäisestä arvoasteikosta vaikuttivat maailmanlaajuisesti, erityisesti eurooppalaisten tiedemiesten keskuudessa, kunnes natsi-Saksa romahti ja eugeniikan voittokulku pysähtyi toisen maailmansodan päätyttyä. Kun tieteen läpimurrot evoluutiopsykologiassa, kulttuuriantropologiassa, sosiobiologiassa ja perinöllisyystieteessä mullistivat ihmiskunnan käsitykset ihmisen evoluutiosta, vanhat ajatukset luonnonvalinnan ja rotujalostuksen merkityksestä ihmisrotuihin tajuttiin näennäistieteellisiksi harhauskomuksiksi.


title: The Race Question

text: Vuonna 1948 Yhdistyneiden kansakuntien hyväksymässä Ihmisoikeuksien yleismaailmallisessa julistuksessa korosti ajatuksia ihmisoikeuksista, demokratiasta, egalitarismista ja humanismista, mikä heijasti natsi-Saksan järjestelmällistä rotusyrjintään perustuvaa kansanmurhaa tuominnutta maailmanpoliittista ilmapiiriä. YK kuitenkin tarvitsi myös virallisen lausunnon, jonka asiasisällössä pystyttiin kumota perättömiksi 1900-luvun rasistiset rotuoppikäsitykset ja tuomita ne ihmiskunnan hyvinvointia vahingottaviksi ennakkoluuloiksi. Vuonna 1950 Unesco antoi antropologian, biologian, etnologian ja psykologian asiantuntijoille tehtäväksi tutkia ihmisrodun käsitettä tieteellisin menetelmin. Tiedemiehet kuitenkin eivät pystyneet antamaan yksittäistä ja helppotajuista selitystä ihmisrodun määritelmälle, joten Unesco antoi "The Race Questionin" myötä suosituksen luopua kokonaan ihmispopulaatioista puhuttaessa termistä "rotu" ja ottaa käyttöön "etnisen ryhmän" käsite.


title: The Race Question

text: "The Race Questionin" julistus alkaa tieteellisellä todistuksella, jonka mukaan kaikki ihmiset kuuluvat samaan lajiin nimeltä "homo sapiens". Biologisesta näkökulmasta ihmiset koostuvat populaatioista, jotka määrittelevät perinnölliset geenitekijät. Ihmisryhmät erkanevat toisistaan pikemmin maantieteellisillä ja kulttuurisilla kuin biologisilla tekijöillä. Lausunto kritisoi ihmisrodun käsitteen tarkoituksellista ja tarkoituksetonta väärinkäyttöä, koska kansalliset, uskonnolliset, maantieteelliset, kielelliset ja kulttuuriset ryhmät eivät sovellu rodun määritelmään. Rotusekoituksen oletetuista vaaroista lausunto mainitsee, että rotujen välisistä avioliitoista ei synny tieteellisesti todistettavia haittavaikutuksia, joten rotusekoitusten estäminen biologisin perusteluin on tarpeetonta. Lausunto kritisoi moraalifilosofista ajatusta psykologisesta egoismista ja mainitsee ihmisten pystyvän pyyteettömästi pitkäaikaiseen yhteistyöhön. Rotujen älykkyydestä lausunto mainitsee, että kaikkilla maailman roduilla on tieteellisten tutkimusten perusteella tismalleen sama älykkyysosamäärä, ajattelukapasiteetti ja henkiset ominaisuudet. "The Race Questionissa" ihmisrotu määritellään epätarkaksi ja näennäistieteelliseksi termiksi, minkä takia se pitää korvata termillä etnisestä ryhmästä.


title: Karl Heinrich Bergius

text: Karl Heinrich Bergius (noin 1790 – tammikuu 1818 Kapkaupunki) oli saksalainen (preussilainen) luonnontieteilijä, rakuuna ja apteekkari Küstrinistä, Brandenburgista.


title: Karl Heinrich Bergius

text: Bergius palveli Preussin armeijan ratsuväessä Napoleonin sodissa, ja hänelle myönnettiin rautaristi. Myöhemmin hän opiskeli farmasiaa Berliinissä. Täällä hän kiinnostui kasvitieteestä ja perehtyi siihen Martin Lichtensteinin johdolla Berliinin Eläinmuseossa. Lichtenstein rohkaisi häntä lähtemään Etelä-Afrikkaan Kapmaahan. Bergius saapui Kapkaupunkiin 1815 toimiakseen apteekkarin apulaisena ja kerätäkseen näytteitä Eläinmuseolle. Hän kuoli tuberkuloosiin tammikuussa 1818.


title: Karl Heinrich Bergius

text: Bergiuksen kunniaksi Lichtenstein nimesi töyhtötiiran ("Sterna bergii"). Kasveista hänen nimeään kantavat "Diascia bergiana" (Link & Otto), "Ficinia bergiana" (Kunth) ja "Ophioglossum bergianum" (Schltdl. Sutton, D.A.).


title: Luettelo miesten golfin major-turnauksien voittajista

text: Tämä on luettelo miesten golfin major-turnauksien voittajista. Ammattilaisgolfin maineikkaimpina tapahtumina pidettyjä major-kilpailuja järjestetään vuosittain neljä kappaletta seuraavan järjestyksen mukaisesti: Masters Tournament, Yhdysvaltain avoin golfturnaus (U.S. Open Championship), Britannian avoin golfturnaus (The Open Championship, British Open) sekä PGA Championship. Grand slamiksi kutsutaan saavutusta, jossa golfaaja voittaa kaikki saman vuoden major-turnaukset; tähän ei ole kyennyt kukaan, mutta Tiger Woods on tehnyt jälkeenpäin nimetyn "Tiger Slamin" eli voittanut kaikki turnaukset peräkkäin. Bobby Jones teki historiaa suorittamalla grand slamin vuonna 1930, kun hän voitti US Openin, British Openin sekä molempien vastaavat amatööriturnaukset. Titteli mitätöitiin sen jälkeen, kun amatöörikilpailut syrjäytettiin kahdella virallisella major-turnauksella.


text: Eniten majoreita voittaneen pelaajan ennätystä pitää hallussaan Jack Nicklaus, joka voitti uransa aikana 18 turnausta. Listan toisella sijalla on 14 majoria voittanut Tiger Woods, joka saavutti viimeisimmän voittonsa U.S. Openissa vuonna 2008. Walter Hagen pitää listan kolmatta sijaa 11 majorilla ja on yhdessä Nicklauksen kanssa voittanut eniten PGA Championshippejä eli viiden kappaleen verran. Nicklaus hallitsee myös Mastersin ennätystä kuudella voitollaan sekä US Openia jaetulla sijalla Willie Andersonin, Bobby Jonesin ja Ben Hoganin kanssa neljällä voitolla. British Openin tilastoa johtaa Harry Vardon, joka vei kilpailun voiton ennätykselliset kuusi kertaa.


text: Yhdysvaltain ja Britannian amatöörien golfturnauksia (Amateur Championship) ei lasketa enää majoreiksi, eikä niissä tapahtunutta menestystä oteta huomioon seuraavissa luetteloissa.


title: Aviancan lento 52

text: Aviancan lento 52 oli reittilento Bogotásta New Yorkiin Medellínin kautta, joka syöksyi maahan 25. tammikuuta 1990. Boeing 707 -tyyppisestä koneesta loppui polttoaine sen lähestyessä John F. Kennedyn lentokenttää (JFK), jolloin kone syöksyi maahan Cove Neckin kylässä, Long Islandin pohjoisrannikolla. Kahdeksan yhdeksästä miehistön jäsenestä ja 65 149:stä matkustajasta kuoli. National Transportation Safety Board (NTSB) määritteli onnettomuuden syyksi sen, että miehistö ei ilmoittanut kunnolla polttoaineen loppumisesta, minkä vuoksi lennonjohto aliarvioi tilanteen vakavuuden. Onnettomuuteen vaikutti myös ymmärrettävän virallisen terminologian puute, lennonjohdon toiminta, tuuliväänne ja lentäjien stressitaso.


title: Aviancan lento 52

text: Lento lähti Medellínistä mukanaan tarpeeksi polttoainetta ja lähestyi JFK:tä normaalisti. Matkalla lento laitettiin kolme kertaa odotuskuvioon. Miehistön ja lennonjohdon välisen huonon kommunikaation sekä pilottien polttoainetilanteen riittämättömän hallitsemisen takia lennon polttoainemäärä pääsi kriittisen alhaiseksi. Lennonjohto ei tunnistanut tätä vakavaa tilaa hätätilaksi. Kone yritti laskeutua JFK:lle, mutta sääolot ja huono kommunikaatio sekä riittämätön koneen hallitseminen pakotti sen keskeyttämään laskun ja yrittämään uudelleen ("go-around"). Koneen polttoaine loppui ennen kuin se ehti yrittää laskeutumista uudelleen, ja se syöksyi maahan noin 32 kilometriä JFK:ltä.


title: Guillén de Castro

text: Guillén de Castro y Bellvís (4. marraskuuta 1569, Valencia, Espanja - 18. heinäkuuta 1631, Madrid, Espanja) oli espanjalainen Espanjan kulta-ajan aikainen näytelmäkirjailija. Hänen maineena perustuu näytelmään "Las Mocedades del Cid" (noin 1599), josta Pierre Corneille sai herätteen näytelmäänsä "Cid".


title: Al-Andalus

text: Al-Andalus () oli arabiankielinen nimi muslimien hallitsemalle alueelle Iberian niemimaalla ja Septimaniassa eri vaiheissa vuosina 711–1492. Alueen tuolloisia muslimiasukkaita kutsutaan maureiksi. Al-Andalusin rajat muuttuivat jatkuvasti kristittyjen valtakuntien alituisten hyökkäysten takia.


title: Al-Andalus

text: Umaijadien valloitettua Hispanian, al-Andalus jaettiin viiteen hallinnolliseen alueeseen, jotka karkeasti vastaavat Andalusiaa; Galiciaa ja Portugalia; Kastiliaa ja Leónia; Aragoniaa ja Kataloniaa; sekä Septimaniaa. Poliittisena alueena se oli peräkkäin osa seuraavia kalifaatteja: umaijadikalifaatti, jonka pani alulle al-Walid I (711–750); Córdoban emiraatti (n. 750–929); Córdoban kalifaatti (929–1031); ja Córdoban kalifaattia seurannut "taifa"-valtakunta. Näiden hallintojen aikana al-Andalus koki kulttuurien välisen kanssakäymisen kasvun kristittyjen, muslimien ja juutalaisten välillä. Córdoban kalifaatin aikana al-Andalus oli oppineisuuden johtotähti, ja Córdoban kaupungista tuli yksi Välimeren alueen ja islaminuskoisen maailman johtavista kulttuurin ja kaupankäynnin keskuksista.


title: Al-Andalus

text: Seuraavina vuosisatoina al-Andalusista tuli almoravidien ja almohadien, berberien muslimidynastioiden maakunta, yhä jakaantuen pienempiin valtioihin, joista merkittävin on Granadan emiraatti. Paikallisten, Iberian niemimaan, asukkaiden tuella almoravidit syöksivät vallasta taifojen muslimiprinssit, ensin autettuaan torjumaan alueelle suunnatut, Alfonso VI:n johtamat kristittyjen hyökkäykset. Almoravidien ja almohadien aikana kulttuurienvälinen kanssakäynti väheni, ja uskonnollisia vähemmistöjä vainottiin ahkerammin fundamentalistisempien islamin muotojen paluun myötä.


title: Al-Andalus

text: Suurimman osan historiastaan al-Andalus oli konfliktissa pohjoisien, kristittyjen kuningaskuntien kanssa, jotka aluksi pakotettiin alamaisuuteen, mutta jotka lopulta nujersivat eteläiset musliminaapurinsa. Vuonna 1085 Alfonso VI valloitti Toledon, jouduttaen asteittaista rappeutumista kunnes vuoteen 1236 mennessä, Córdoban tuhon myötä, Granadan emiraatti oli ainoa nykyisen Espanjan alueella sijannut muslimien hallitsema alue. Portugalin reconquista päättyi vuonna 1249 Afonso III:n vallatessa Algarven. Vuonna 1238 Granadan emiraatista tuli virallisesti Kastilian kuningaskunnan alainen valtio, jota silloin hallitsi Ferdinand III. Tammikuun 2. 1492, Muhammad XII luovutti Granadan emiraatin kuningar Isabella I:lle, joka miehensä Aragonian Ferdinand II:n kanssa olivat katolisia majesteetteja. Antautuminen lopetti al-Andalusin poliittisena kokonaisuutena, mutta muslimihallinnon kulttuuriset ja sosiaaliset vaikutukset vaikuttavat yhä alueella.


title: Bengt Berg

text: Bengt Berg (9. tammikuuta 1885 Kalmar – 30. heinäkuuta 1967 Eriksberg, Åryd Blekinge) oli ruotsalainen lintutieteilijä, kirjailija, valokuvaaja ja dokumenttielokuvien tekijä.


title: Bengt Berg

text: Bengt Bergin vanhemmat olivat opettaja Fabian Berg ja tämän vaimo Oda o.s. Angelsdorff. Koulussa Berg ei jaksanut keskittyä opiskeluun, vaan vaelteli ennemmin Öölannin luonnossa, ja koulu jäikin häneltä kesken. Hänen haaveenaan oli eläintentäyttäjän ammatti ja hän hakeutuikin konservaattori Gustaf Kihlénin oppiin Göteborgiin. Sitten hän otti yhteyttä professori Königiin Bonnin Eläinmuseossa, ja keräsi tälle suuren määrän lintuja, munia ja pesiä, sekä muita eliöitä, ja matkusti näytteiden kera Bonniin. Täällä hän toimi assistenttina vuosina 1909–1913. Hänet valittiin Bonnin yliopiston kunniatohtoriksi 1935. Vuonna 1912 Berg opetteli valokuvausta ja kuvasi sitten pääasiassa lintuja.


title: Bengt Berg

text: Berg palasi Kalmariin ja kasvatti muun muassa merihanhia. Vuonna 1933 hän toi Ruotsiin kanadanhanhia. Hän hankki omistukseensa Eriksbergin kartanon vuonna 1938 ja eli siellä loppuelämänsä. Berg oli tuottelias kirjoittaja ja useita hänen valokuvateoksiaan on suomennettu.


title: Christophe Riblon

text: Christophe Riblon (s. 17. tammikuuta 1981 Tremblay-en-France, Ranska) on ranskalainen rata- ja maantiepyöräilijä.


title: Christophe Riblon

text: Riblon saavutti ratapyöräilyn EM-kilpailuissa 2002 hopeaa alle 23-vuotiaiden joukkuetakaa-ajossa. Vuoden 2007 Pekingin maailmancupissa hän voitti pariajon Jérôme Neuvillen kanssa. Manchesterin MM-kilpailuissa 2008 hän sai Vasil Kiryjenkan jälkeen hopeaa pisteajossa. Ballerupin MM-kilpailuissa 2010 hän sai Morgan Kneiskyn kanssa hopeaa pariajossa.


title: Christophe Riblon

text: Riblon edusti koko ammattilaisuransa ajan, vuosina 2005–2017, Ag2r-La Mondiale -tallia. Ensimmäisenä ammattilaisvuonnaan hän sijoittui toiseksi Tour de l'Avenir -etappikilpailussa. Vuonna 2006 hän voitti Circuit de Lorraine -ajon neljännen etapin. Seuraavana vuonna hän voitti yhden päivän kilpailun Tour de la Somme ja 2009 Route du Sud -ajon kolmannen etapin.


title: Christophe Riblon

text: Riblon voitti helmikuussa 2010 Les Boucles du Sud Ardèche -kilpailun. Heinäkuisessa Ranskan ympäriajossa hän voitti Pyreneillä ajetun 14. etapin kuuluttuaan yhdeksän ajajan kärkiryhmään, josta irtautui etappivoittoon. Ranskan ympäriajossa 2013 hän oli 16. etapilla toinen ja voitti Alpe d'Huez'n nousuun päättyneen 18. etapin 59 sekunnin erolla Tejay van Gardereniin. Saman vuoden Puolan ympäriajossa hän voitti toisen etapin ja sijoittui kokonaiskilpailussa kolmanneksi. Puolan ympäriajossa 2014 hän oli neljäs.


title: Stick-slip-ilmiö

text: Stick-slip-ilmiöllä tarkoitetaan liukuvassa liikkeessä kahden pinnan välisen kitkan vaihtelusta syntyvää takertelevaa (engl. stick = juuttua, engl. slip = liukua) liikettä. Jossain yhteyksissä on ilmiötä kutsuttu tihkomiseksi.


title: Stick-slip-ilmiö

text: Stick-slip-ilmiö johtuu kitkan vaihtelusta liukupintojen välissä. Vaihtelua kitkan suuruuteen aiheuttaa pintojen epäsäännöllisyydet sekä liukupintojen lämpeneminen. Tyypillinen voimakasta värähtelyä aiheuttava stick-slip-ilmiö esiintyy usein polymeeri-tiivistyspinnoissa. Näissä pintapaine on suurehko ja muovipohjainen tiivistemateriaali johtaa lämpöä huonosti pois. Materiaalin lämpeneminen kasvattaa kitkakerrointa, jolloin liikevoima ei enää jaksa liikuttaa esimerkiksi paineilmasylinterin männänvartta, ja liike pysähtyy. Kun painetta on kertynyt tarpeeksi, mäntä lähtee uudelleen liikkeelle. Yleisemmässä muodossa liukuliikkeestä syntyvä värähtely, joka havaitaan äänen muodossa, johtuu kitkan vaihtelusta eli stick-slip-ilmiöstä.


title: Stick-slip-ilmiö

text: Oheinen kuva esittää stick-slip-ilmiön teoreettista mallia.


title: Stick-slip-ilmiö

text: V on liikevoiman tuottava toimilaite, R on järjestelmän jousivakio ja M on kuorma, jota siirretään vaakatasossa. Kun liike alkaa, jousi puristuu ja kerää energiaa. Kun voima ylittää lepokitkan, kuorma lähtee liikkeelle. Kitka vähenee liikkeen alkaessa ja jousi purkaa varaamansa energiaa nopeuttaen liikettä. Jousienergian purkautuessa järjestelmän voima ei enää riitä liukukitkan voittamiseen ja liike pysähtyy. Toimilaite kuitenkin jatkaa liikettä ja varaa jousen uudelleen.


title: Stick-slip-ilmiö

text: Stick-slip-ilmiö on konetekniikassa tunnettu kiusallinen ilmiö, joka usein havaitaan koneen koekäytössä. Tällöin joudutaan säätämään liikenopeuksia tai vaihtamaan liukupintojen materiaaleja tai voitelemaan liukupinnat. Tunnettuja esimerkkejä laitteista, joissa stick-slip-ilmiö voi aiheuttaa ongelmia, ovat paineilmasylinterit, hydrauliikkasylinterit ja työstökoneiden johteet. Liukuliikkeestä syntyvää värinää voidaan myös hyödyntää kuten jousisoittimissa.


title: Byron Ritchie

text: Byron Ritchie (s. 24. huhtikuuta 1977 Burnaby, Brittiläinen Kolumbia, Kanada) on kanadalainen jääkiekkoilija, joka pelaa keskushyökkääjänä NLA-joukkue SC Bernissä. Hän on hyvä luistelija ja ylivoimapelaaja sekä pienestä koostaan huolimatta voimakas ja fyysinen pelaaja, josta kertoo enemmät jäähyminuutit kuin ottelut. Ritchie on pelannut NHL:ssä yhteensä 324 ottelua tehoin 25+33=58. Jäähyminuutteja hän keräsi 373.


title: Byron Ritchie

text: Ritchie pelasi kauden 1992–1993 Brittiläisen Kolumbian paikallista juniorisarjaa ja hän teki North Delta Selectsin joukkueessa huimat 253 pistettä. Seuraavaksi kauden Ritchie siirtyi WHL-joukkue Lethbridge Hurricanesiin. Ensimmäisellä kaudella hän teki tehot 4+11=15, mutta seuraavalla kaudella (1994–1995) Ritchie teki läpimurtonsa, ja hänelle merkittiin pisteet 22+28=50. Hänet valittiin kauden päätteeksi CHL:n toiseen tähdistökentälliseen. Kesällä Hartford Whalers varasi Ritchien seitsemännellä kierroksella numerolla 165.


title: Byron Ritchie

text: Kaudella 1995–1996 Ritchie teki WHL:ssä kovat tehot 55+51=106. Hän oli joukkueensa paras pistemies. WHL:n pistepörssissä Ritchie oli yhdestoista ja maalipörssissä kahdeksas. Hänet valittiin kauden päätteeksi WHL:n itäisen konferenssin toiseen tähdistökentälliseen. Ritchie pelasi kevään 1996 kevätsopimuksella Whalersin farmijoukkue Springfield Falconsissa, AHL:ssä. Kauden 1996–1997 hän pelasi vielä WHL:ssä. Ritchie paransi yhden kauden piste-ennätystään entisestään, kun hän sai pisteet 50+76=126. Hän oli liigan toiseksi paras pistemies Portland Winterhawksin Todd Robinsonin jälkeen. Maalipörssissä Ritchie oli viides ja syöttöpörssissä toinen. Tehoilla 16+12=28 hän voitti WHL:n pudotuspelien pistepörssin. Kauden päätteeksi Ritchie valittiin jälleen WHL:n itäisen konferenssin toiseen tähdistökentälliseen. Lethbridge Hurricanes voitti keväällä 1997 WHL:n mestaruuden, mutta koko CHL:n mestaruus, Memorial Cup meni QMJHL-joukkue Hull Olympiquesille. Ritchie kuitenkin pelasi Memorial Cup -turnauksessa hyvin, ja hänet valittiin sen tähdistökentälliseen.


title: Byron Ritchie

text: Kaudeksi 1997–1998 Hartford Whalers oli muuttanut Raleighiin ja vaihtanut nimensä Carolina Hurricanesiksi. Ritchie siirtyi pelaamaan joukkueen organisaatioon. Hän debytoi NHL:ssä seuraavalla kaudella 1998–1999 21. joulukuuta 1998 Buffalo Sabresia vastaan. Ritchie pelasi kauden aikana kaikkiaan kolme NHL-ottelua. Hänen kautensa kului vielä enimmäkseen AHL-joukkue Beast of New Havenissa, jossa Ritchie oli tehoilla 24+33=57 joukkueen kolmanneksi paras pistemies. Kaudella 1999–2000 hän pääsi pelaamaan 26 NHL-ottelua tehoin 0+2=2. Ritchie pelasi suurimman osan kaudestaan IHL-joukkue Cincinnati Cyclonesissa, jota hän edusti koko seuraavan kauden 2000–2001. Kaudella 2001–2002 Ritchie jäi jälleen vähälle peliajalle Hurricanesissa. Hän pelasi suurimman osan kaudestaan farmijoukkue Lowell Lock Monstersissa, jossa oli tehoilla 25+30=55 joukkuen toiseksi paras pistemies Jeff Heereman jälkeen. Ritchie teki Lock Monstersissa seuran yhten ottelun piste-ennätyksen, kun hänelle merkittiin tehot 2+4=6 26. lokakuuta 2001 pelatussa ottelussa Portland Piratesia vastaan. Ritchie pelasi Hurricanesissa vain neljä ottelua. Tammikuussa 2002 hänet kaupattiin Sandis Ozoliņšin kanssa Florida Panthersiin vaihdossa Bret Hedicaniin, Kevyn Adamsiin, Tomáš Maleciin ja toisen kierroksen varausvuoroon kesälle . Ritchie ei saanut enää loppukevään 2002 aikana farmikomennuksia Panthersissa ja pelasi 31 ottelua tehoin 5+6=11. Hän teki joukkueessa NHL-uransa avausmaalin.


title: Byron Ritchie

text: Toukokuussa 2002 Ritchie teki kaksivuotisen jatkosopimuksen Panthersin kanssa. Hän haki vielä kaudella 2002–2003 pelituntumaa farmijoukkue San Antonio Rampagesta ison osan kaudesta, mutta seuraavalla kaudella Ritchie murtautui NHL:ään ja teki 60 ottelussa tehot 5+6=11, eikä ole sittemmin pelannut enää AHL:ssä. Hän teki heinäkuussa 2004 sopimuksen Calgary Flamesin kanssa, mutta takia Ritchie pelasi Ruotsin toiseksi korkeimmalla sarjatasolla HockeyAllsvenskanissa joukkueenaan Rögle BK. Kaudeksi 2005–2006 hän siirtyi pelaamaan Flamesiin. Ritchie teki siellä kaudella 2006–2007 yhden kauden piste-ennätyksensä tehoin 8+6=14. Kauden 2007–2008 hän pelasi Vancouver Canucksissa.


title: Byron Ritchie

text: Ritchie siirtyi kaudeksi 2008–2009 Sveitsin NLA:n HC Servette Genèveen. Hän teki tehot 22+38=60 ja oli liigan pistepörssin viides. Ritchie oli joukkueensa toiseksi paras pistemies pistepörssivoittaja Juraj Kolníkin jälkeen. Kauden 2009–2010 hän pelasi KHL-joukkue Dynamo Minskissä, mutta kausi jäi vain 12 ottelun mittaiseksi. Kauden 2009–2010 jälkeen Ritchie palasi Ruotsiin ja siirtyi Elitserien-joukkue MODO Hockeyn riveihin. Ritchie oli MODOn epäonnistuneen kauden harvoja onnistujia. Hän oli joukkueensa paras pistemies ja koko liigan pistepörssin viides. Ritchie teki pelaamassaan 53 ottelussa 44 pistettä. Hän jätti MODOn kauden jälkeen ja siirtyi NLA:n SC Berniin.


title: Byron Ritchie

text: Ritchie on naimisissa entisen ruotsalaisen NHL-pelaajan Andreas Johanssonin siskon kanssa.


title: Luettelo televisiosarjan Vampyyripäiväkirjat jaksoista

text: Vampyyripäiväkirjat on amerikkalainen fantasia-kauhu televisiosarja. Sarja perustuu L. J. Smithin samannimiseen kirjasarjaan. Sarjan ensiesitys CW-kanavalla oli 10. syyskuuta 2009 ja MTV:llä 12. elokuuta 2010.


text: Sarja seuraa Elena Gilbertin (Nina Dobrev) elämää, joka rakastuu vampyyri Stefan Salvatoreen (Paul Wesley). Heidän elämänsä muuttuu monimutkaisemmaksi kun Stefanin veli Damon (Ian Somerhalder) palaa kaupunkiin mukanaan kauna veljeään kohtaan. Sarja sijoittuu fiktiiviseen Mystic Fallsin kaupunkiin, Virginiaan, ja sillä sanotaan olevan epäluonnollinen historia. Sarjaan kuuluvat myös muut kaupungin asukkaat, joista päähenkilöitä ovat Elenan pikkuveli Jeremy (Steven R. McQueen), Elenan paras ystävä ja noita Bonnie Bennett (Katerina Graham) sekä heidän ystävänsä Caroline Forbes (Candice Accola).


text: Seuraava taulukko on lista televisiosarjan "Vampyyripäiväkirjat" katsojaluvuista, joka perustuu jokaisen jakson yhteenlaskettuun keskiarvoon.


text: The following is a table for the seasonal rankings, based on average total estimated viewers per episode, of "The Vampire Diaries" on The CW. "Rank" refers to how "The Vampire Diaries" rated compared to the other television series which aired during primetime hours. "Sija" tarkoittaa sarjan sijoitusta muihin televisiosarjoihin verrattuna.


text: "Vampyyripäiväkirjojen" ensimmäinen tuotantokausi julkaistaan Alueilla 1, 2 ja 4 ja Blu-raylla alueilla A ja B. Molemmat Yhdysvaltojen versiot sisältävät näyttelijäkokoonpanon ja lavastehenkilöstön kommentteja valituissa jaksoissa, poistettuja kohtauksia, "lavasteiden takana" -tapahtumia, webisodeja ja ladattavan audiokirjan L. J. Smithin kirjasta "The Vampire Diaries: The Awakening".


title: Kiko (prinsessa Akishino)

text: Kiko, prinsessa Akishino () (o.s. Kiko Kawashima (), s. 11. syyskuuta 1966) on Japanin prinssi Fumihiton vaimo. Hän on opiskellut psykologiaa Gakushūin-yliopistossa ja valmistunut tohtoriksi Ochanomizun naisyliopistosta.


title: Kiko (prinsessa Akishino)

text: Parilla on kolme lasta: prinsessa Mako (s. 1991), prinsessa Kako (s. 1994) sekä prinssi Hisahito (s. 2006). Miespuolisen perillisen syntymää odotettiin hartaasti, sillä Japanin kruununperimysjärjestyksen mukaan kruunu voi periytyä vain mieslinjaa pitkin.


title: Geek Stink Breath

text: Geek Stink Breath on kappale punk-yhtye Green Dayn neljänneltä studioalbumilta "Insomniac" (1995). "Geek Stink Breath" on albumin ensimmäinen single. Kappale kertoo amfetamiinin vaikutuksista ihmiskehossa (sana "geek" on slangisana amfetamiinille). Kappaleen sanoittaja, Green Dayn solisti Billie Joe Armstrong kirjoitti kappaleen omien kokemustensa pohjalta. Kappale kertoi myös ihmisistä, joiden hän oli nähnyt menettävän otteen elämäänsä huumeriippuvuuden takia.


title: Geek Stink Breath

text: Kappaleen musiikkivideossa näytetään Green Dayta soittamassa kellarissa ja väläyksiä erään yhtyeen ystävän hampaanpoistosta. Musiikkivideota näytettiin MTVlla tarkoituksellisesti vain myöhäisinä ajankohtina, sillä videossa kuvattu hampaanpoisto on herkemmälle katsojalle turhan verinen. Yhtye kuitenkin katsoi hampaanpoiston olevan oleellinen osa videota, sillä se myötäilee kappaleen sanoja “And it's rotting out my teeth“ (sillä suuongelmia pidetään yleisinä amfetamiinin haittoina, vaikka ne johtuvatkin lähinnä huonontuneesta hygieniasta sekä kuivasta suusta). Musiikkivideon on ohjannut Mark Kohr. Videon editoitua versiota näytetään TVssä edelleen maailmanlaajuisesti.


title: CrunchBang Linux

text: CrunchBang Linux on Debianiin pohjautuva Linux-jakelu. Se sisältää todella kevyen Openbox- tai vaihtoehtoisesti Xfce-työpöytäjärjestelmän. Se on rakennettu Debian Live -projektin pohjalta ja käyttää Debianin paketteja. CrunchBang on suunniteltu tehokkaaksi, unohtamatta helppokäyttöisyyttä ja toiminnallisuutta.


title: CrunchBang Linux

text: Edelliset versiot pohjautuivat Ubuntuun, mutta versiosta 10 eteenpäin jakelu on rakennettu suoraan Debianin paketeista.


title: American Ninja

text: American Ninja on vuonna 1985 ensi-iltansa saanut yhdysvaltalainen toimintaelokuva, jonka ohjasi Sam Firstenberg ja käsikirjoitti Gideon Amir ja Avi Kleinberger, Paul De Mielchen ja James R. Silken kirjoittaman tarinan pohjalta. Pääosassa esiintyi Michael Dudikoff.


title: American Ninja

text: American Ninja tuotti Yhdysvalloissa yli 10.4 miljoonaa dollaria, jonka myötä se on America Ninja elokuvasarjan tuottavin elokuva.


title: American Ninja

text: Sotamies Joe on orvoksi jäänyt kiertolainen, joka päätti valita tuomarin antamista vaihtoehdoista armeijan vankilan sijasta. Hänet siirretään Yhdysvaltain armeijan Filippiinien tukikohtaan, jossa Joe ajaa kuorma-autoa. Hänen joukkueensa ajaa saattueena aseistettuja kuormureita, kunnes matkan varrella heidän kimppuunsa hyökkää ryhmä kapinallisia, jotka yrittävät varastaa joukkueen kuljettamat aseet. Samalla he yrittävät siepata everstin tyttären Patrician, joka on sattumoisin saattueen mukana. Joen tappaessa suurimman osan kapinallisista paikalle saapuu ryhmä ninjoja, jotka tappavat kaikki Joen ryhmäläiset. Joe pakenee paikalta Patrician kanssa metsään eksyttääkseen ninjat. Palattuaan takaisin tukikohtaan eversti William Hickock pitää puhuttelun tapahtuneesta Joelle ja ylivääpeli Rinaldo tottelemattomuudesta käskyjä kohtaan. Tilanne johtaa ylempiarvoisten päätökseen, että Joe on syylistynyt pelkuruuteen tai epäpätevyyteen. Myös muut sotamiehet eivät enää halua olla Joen kanssa missään tekemisessä tempauksen myötä. Samaan aikaan kapinallisten Black Star Ninja armeijan johtaja vannoo kostavansa, sille joka häiritsi hänen suunnitelmaansa. Hän käskee liikemies Victor Ortegan eliminoimaan amerikkalaissotilaan, joka aiheutti heille ongelmia.


title: American Ninja

text: Joen kierrellessä pitkin tukikohdan sisäaluetta päivätyön merkeissä, alikersantti Curtis Jackson näkee Joen, joka ärsyttää tahattomasti Jacksonia, joka haastaa Joen kaksinkamppailuun. Joe kuitenkin voittaa Jacksonin helposti ninjutsu taidoillaan, jotka vakuuttavat Jacksonin ja muut sotamiehet. Jackson utelee Joelta taitojensa taustaa, mutta hän kertoo kärsivänsä muistinmenetyksestä, mutta on aina muistanut miten käyttää taitojaan selviytymiseen. Myöhemmin Patricia saapuu takaisin tukikohtaan ja tapaa Joen. Jackson lupaa järjestää Joelle illaksi treffit naisen kanssa avustaa häntä karkaamaan pois alueelta treffejä varten. Joe ja Patricia jäävät kuitenkin kiinni illallisella, kun ylivääpeli Rinaldo näkee yhdessä liikekumppaninsa Ortegan kanssa heidät syömässä samaisessa ulkoravintolassa. Rinaldo ei kuitenkaan paljasta häntä everstille vaan lähettää Joen seuraavana päivänä hylättyyn varastoon, jonne hänen on määrä jättää tarvikkeita. Joen saapuessa paikalle hän ihmettelee paikan olevan hylättynä, kunnes ryhmä ninjoja yllättää hänet. Joe kuitenkin taistelee voitokkaasti ninjoja vastaan. Palatessaan takaisin kuormurinsa luokse hän huomaa jonkun varastavansa sen, jonka myötä Joe jahtaa häntä varastamallaan moottoripyörällä. Kuljettaja päättää tappaa Joen päästämällä hänet edelle ja ajamalla yli. Kuljettaja olettaa Joen kuolleen nähdessään rikkinäisen moottoripyörän peilistä ja jatkaa matkaansa kohti Ortegan päämajaa. Joe on kuitenkin sillä välin roikkunut kuormurin alla koko matkan ja perille saavuttua saa huomata heidän varastaneen aseita Yhdysvaltain armeijalta myydäkseen ne eniten maksaville asiakkaille. Joe joutuu jälleen ninjojen hyökkäysten kohteeksi, mutta onnistuu pakenemaan rakennuksesta erään Ortegan puutarhasta huolehtivan vanhan miehen Shinyukin ansiosta.


title: American Ninja

text: Joen palattua takaisin tukikohtaansa hänet pidätetään portilla. Jacksonin protestoinnista huolimatta ylivääpeli Rinaldo passittaa Joen vankilaan, jossa yön koittaessa Black Star ninjan johtaja hiipii selliin yrittääkseen tappaa Joen. Ninja johtaja onnistuu kuitenkin vain tappamaan vankilan yövuorovartijan. Kaksikko pakenee ulos, jossa Joe yrittää haastaa ninjan kaksinkamppailuun, mutta paikalle saapuneet sotilaspoliisit saavat ninjan karkaamaan pois paikalta. Myöhemmin Joe ilmoittaa eversti Hickockille tämän kotonaan kaapatuista aseista, joka ei aluksi usko, mutta kun paikalle saapunut ninja sieppaa Patrician, Ortega uhkaa everstiä aseella, joka huomaa, että omat pettivät hänet. Joe pakenee paikalta Rinaldo perässään. Takaa-ajon päätteeksi Joe kolhii jeepillään Rinaldon jeeppiä, joka syöksyy kohtalokkaasti tien yli alamäkeä ja päin puuta. Joe hiipii Ortegan tukikohtaan, jossa hän tapaa uudelleen Shinyukin. Mies paljastaa kasvattaneensa pojan ja opettaneen hänelle ninjutsua, kunnes pommi-isku erotti heidät. Shinyuki opettaa vielä viimeiset asiat ninjutsusta ja esittelee Joelle tarvittavat aseet taistellakseen Ortegan miehiä ja erityisesti ninjoja vastaan. Shinyuki saapuu auttamaan Joeta mutta kuolee alun taistelussa. Joe lähtee haastamaan Black Star ninjan johtajaa, jonka hän voittaa kaksinkamppailussa. Samalla Ortega päättää paeta paikalta panttivankinsa Patrician kanssa ja ampuu armeijansa kanssa paikalle saapuneen everstin. Joe kuitenkin ennättää hypätä helikopteriin kyytiin pelastaakseen Patrician kyydistä pois, kun Jackson ampuu helikopterin alas singolla.


title: Anna-Lena Löfgren

text: Anna–Lena Löfgren (1. toukokuuta 1944 – 21. toukokuuta 2010) oli ruotsalainen laulaja.


title: Anna-Lena Löfgren

text: Löfgren tuli julkisuuteen vuonna 1962 tehtyään hitin ”Regniga natt”, joka möi 100 000 kappaletta. Samana vuonna ilmestyi vielä toinen hitti ”Kärlek på lasarett”. Muita hittejä ovat mm. ”Det finns ingenting att hämta” (1963), ”Var det du” (1964) sekä ”Lyckliga gatan” (1967), joka nousi neljäksitoista viikoksi Ruotsin ykköseksi ja saavutti suosiota myös Norjassa.


title: Anna-Lena Löfgren

text: Löfgren saavutti myös 1960-luvulla suurta suosiota Saksan listoilla ja oli kotimassaan suosittu Ruotsin radion Svensktoppenin artisti.


title: Noida

text: Noida () on teknologiateollisuuskaupunki lähellä New Delhiä. Vuonna 2011 siellä oli 642 381 asukasta.


title: Noida

text: Sen nimi on akronyymi pitemmästä nimestä New Okhla Industrial Development Authority. Se perustettiin 17. huhtikuuta 1976 ja sen synty oli osa Sanjay Gandhin vuosien 1975-77 hätätilaohjelmaa. Se on rakennettu alun alkaen Uttar Pradeshin kehittyneimmäksi kaupungiksi. Siellä toimii myös elokuvakaupunki Noida Film City, joka on Intiassa kuuluisa TV-tuotannostaan.


title: Noida

text: Noida on ulkomaisten IT-yritysten pääpaikkoja Intiassa, koska se on erikoistalousalue, jossa ulkomaiset yritykset voivat välttää veroja ja maksuja. Noidassa on Intian valtion perustama ohjelmistotekniikan teknologiakylä, Software Technology Park. Kaupungissa on useita ulkomaisia autotehtaita, mm. Escorts, Honda-SIEL ja New Holland Tractors (FIATin ja Fordin yhteisyritys). GM Daewoon tehdas sijaitsi kaupungissa, mutta tehdas lakkautettiin. Valmistavan teollisuuden edustajia kaupungissa ovat myös Fiserv, ALSTOM, ISGEC, LG, Samsung ja musiikkiteollisuuden T-series.


title: Noida

text: Kaupungin yliopistot ovat


title: Tuplamorsian

text: Tuplamorsian () on vuonna 2008 ensi-iltansa saanut Griffin Dunnen ohjaama yhdysvaltalais-irlantilainen romanttinen komedia. Pääosia näyttelevät Uma Thurman (joka oli myös yksi tuottajista), Jeffrey Dean Morgan ja Colin Firth. Sivurooleissa ovat muiden muassa Isabella Rossellini ja Sam Shepard. Käsikirjoituksen laativat Mimi Hare, Clare Naylor ja Bonnie Sikowitz.


title: Tuplamorsian

text: "Tuplamorsian" on värielokuva ja pituudeltaan 90 minuuttia eli tunti ja 30 minuuttia. "Tuplamorsian" sai ensi-iltansa Isossa-Britanniassa ensimmäisen kerran Lontoossa 13. helmikuuta vuonna 2008 ja 29. helmikuuta koko Ison-Britannian elokuvateattereissa. Suomeen "Tuplamorsian" ilmestyi 17. huhtikuuta vuonna 2009. Yari Film Group, Blumhouse Productions ja Team Todd -tuotantoyhtiöt tuottivat elokuvan.


title: Tuplamorsian

text:
Tohtori Emma Lloyd (Uma Thurman) on menestynyt parisuhdetohtori ja radiojuontaja. Joka päivä New Yorkin radionkuuntelijat ahmivat hänen loistavia neuvojaan ja noudattavat hänen ohjeitaan, jotka liittyvät kaikkeen mahdolliseen hääkakuista kipeisiin kostoihin. Emma on kihloissa turvallisen ja konservatiivisen Richard Brattonin (Colin Firth) kanssa. Elämä on juuri sellaista kun hän sen haluaa olevan. Emma oli eräänä päivänä antanut väärän vastauksen väärälle naiselle, Sofialle (Justina Machado), ja hän saa kimppuunsa todella vihaisen palomiehen Patrick Sullivanin (Jeffrey Dean Morgan), joka on Sofian sulhanen. Patrick tekee Emmalle kostoksi ilkeän kepposen: eräänä päivänä Emma saa yllättäen tietää olevansa naimisissa tämän miehen kanssa. Emman elämä menee uusille raiteille; hänen on löydettävä tämä Patrick "sattuma-aviomies" ja saatava häneltä suostumus avioliiton peruuttamiseen ennen omia häitään. Asiat kuitenkin menevät entisestään solmuun...
"Tuplamorsian" kuvattiin muuten kokonaisuudessaan New Yorkissa, mutta kirkkokohtaukset kuvattiin Greenwichin kaupungissa, Connecticutissa.


title: Tuplamorsian

text: "Tuplamorsiamen" Yhdysvallat-ensi-iltaa suunniteltiin päivälle 27. maaliskuuta vuonna 2009, mutta sitä lykättiin toistaiseksi jakelijayhtiönsä Yari Film Groupin konkurssin myötä. "Tuplamorsian" ei saanut kotimaa-ensi-iltaansa, mutta se julkaistiin DVD:lle 10. marraskuuta vuonna 2009.


title: Tuplamorsian

text: "Tuplamorsian" sisältää paljon intialaista musiikkia, kuten A. R. Rahmanin "Yaro Yarodi", "Swasamae" ja "Rang De" (elokuvista "Alai Payuthey" (2000), "Thenali" (2000) ja "Thakshak" (1999)) sekä Punjabi Hit Squadin "Kuriyeh".


title: Tuplamorsian

text: Suomessa DVD-julkaisun kannessa on mainoslauseena: Rakkaus on vaikea laji... jopa parisuhdetohtorille.


title: Tuplamorsian

text: Maaliskuun 29. päivään 2009 mennessä "Tuplamorsian" oli tuottanut 20 745 939 dollaria ja 9. toukokuuta vuonna 2010 luku oli noussut 21 479 705 dollariin.


title: Tuplamorsian

text: trailerista


title: Uinti kesäolympialaisissa 1980

text: Vuoden 1980 kesäolympialaisten uinti järjestettiin 20. – 27. heinäkuuta 1980 Moskovassa. Tämä oli 19. kerta kun laji oli mukana olympialaisten ohjelmassa. Uinti järjestettiin miehille ja naisille. Mukana oli 333 osanottajaa 41 eri maasta. Tapahtumia oli 26, 13 miehille ja 13 naisille. Uintikilpailut pidettiin Swimming Pool at the Olimpiysky Sports Complex'ssa. Miesten uintia hallitsi Neuvostoliitto ja naisten uintia Itä-Saksa. Varsinkin naisten uinneissa tehtiin useita olympia- ja maailmanennätyksiä.


title: Vallée de l’Aérospatiale

text: Vallée de l'Aérospatiale on ranskalaisen ilmailu- ja avaruustekniikan keskittymä Toulousen kaupungissa sekä Midi-Pyrénées'n ja Akvitanian alueille. Alueella on 500 ilmailualan yritystä, muun muassa Airbus, muita EADS-konsernin yrityksiä, Air Francen tekninen keskus ja Dassault. Niissä työskentelee 120 000 ihmistä. Alueella tekee alan tutkimusta 8 500 tutkijaa. Monet alueen tehtaista ja toiminnoista omaavat vuosikymmeniä pitkän historian alueella.


title: Vallée de l’Aérospatiale

text: Ilmailuklusterille, joka perustettiin vuonna 2005, on asetettu tavoite luoda 40 000 uutta työpaikkaa 20 vuodessa. Klusteria johtaa Jean-Marc Thomas, joka Airbus Francen varatoimitusjohtaja.


title: Vallée de l’Aérospatiale

text: Klusterin osia ovat


title: Kota Kinabalu

text: Kota Kinabalu, aiemmalta nimeltään Jesselton on Sabahin osavaltion pääkaupunki Malesiassa. Kaupunki sijaitsee Borneon luoteisrannalla Etelä-Kiinan meren rannalla. Kaupungin edustalla sijaitsee Tunku Abdul Rahmanin kansallispuisto. Kaupungille nimen antanut Borneon korkein kohta Mount Kinabalu sijaitsee noin parin tunnin matkan päässä kaupungista. Kota Kinabalun asukasluku vuonna 2009 oli 617 972. Kaupunki on Sabahin laajin kaupunki ja Malesian kuudenneksi suurin kaupunki. Kota Kinabalu lyhennetään usein K. K.


title: Kota Kinabalu

text: Kaupunki on merkittävä turistikohde ja portti matkailijoille Sabahiin ja Borneoon. Kinabalun kansallispuisto sijaitsee noin 90 kilometrin päässä kaupungista. Kaupungissa ja sen lähistöllä on useita turistikohteita. Kota Kinabalu on myös merkittävä taloudellinen keskus itä-Malesiassa. Kaupunki on yksi Malesian nopeimmin kasvavista kaupungeista.


title: Kota Kinabalu

text: 1800-luvun lopulla British North Borneo Company (BNBC) ryhtyi perustamaan siirtokuntia Pohjois-Borneoon (nykyinen Sabah). Vuonna 1882 perustettiin pieni siirtokunta nykyiseen Gaya Bayhin, jossa jo silloin asui Bajau-kansan alkuperäisväestöä. Bajau-kansan vapautustaistelija Mat Sallehin johtama ryhmä tuhosi ja poltti Gaya Islandin ensimmäisen siirtokunnan.


title: Kota Kinabalu

text: Kapinan jälkeen BNBC päätti perustaa siirtokunnan helpommin puolustettavaan paikkaan mantereelle vastapäätä Pulau Gayaa. Lähellä sijainnut kalastajakylä nimeltä "Api-Api" oli BNBC:n seuraava siirtokunta. Alueelle perustettiin satama ja North Borneo Railwayn asema. Kylää laajennettiin ja sen nimeksi annettiin "Jesselton", BNBC:n silloisen varapääjohtajan Sir Charles Jesselin mukaan.